“Phoqham kuntï lurañatak arskta ukjja” (Eclesiastés 5:4) | Taman yatjjatañataki\nYatiyañataki (congregacionan yatjjatañataki) | Abril 2017\n“Phoqham kuntï lurañatak arskta ukjja”\n“Phoqhapunim kuntï juramentompi arskta lurañataki [Jehová] Tatitun nayraqatapana ukjja” (MAT. 5:33).\nCANCIÓN: 63, 59\n¿Diosar jakäwim katuyasiñatak arsuwaykta ukatjja kunsa amuyta?\n¿Casaraskta uka urojj kuntï arsuwaykta ukatjja kunsa amuyta?\n¿Sapürunjam Diosar servirinakajj kuntï arsupki ukatjja kunsa amuyta?\n1. 1) ¿Jefté chachampi ukat Ana warmimpejj kunsa lurapjjäna? (Aka janankir dibujo uñjjattʼam). 2) ¿Kuna jisktʼanakarus aka yatichäwin qhanañchaskañäni?\nJEFTÉ chachajj Diosan markap pʼeqtʼiri, ukhamarak jan ajjsartʼas guerran nuwasiri chachänwa. Ana warmisti wali humilderakïnwa chachaparusa utapsa sum uñjäna. Jefté chachasa Ana warmisa Jehová Diosaruw servipjjäna. ¿Kunsa jupanakajj lurapjjäna? Jehová Diosaruw mä promesa lurapjjäna, ukatsti uka arsutaparjam phoqañatakiw chʼamachasipjjäna. Jehová Diosar kuntï arsktan uk phoqañatakejj jupanakatwa yateqassna. Jichhajja aka jisktʼanakatwa yatjjataskañäni: ¿Dios nayraqatan kuntï arsktan ukajj kunamp sasisa? ¿Kunatsa arsutanakas phoqañajj wali wakiskirejja? ¿Jefté chachatsa ukhamarak Ana warmitsa kunsa yateqassna?\n2, 3. 1) ¿Dios nayraqatan kuntï arsktan ukajj kunamp sasisa? 2) ¿Bibliarjamajja kunatsa arsutanakas phoqañajj wali wakiskirejja?\n2 Biblianjja Dios nayraqatan arsktan ukajj mä promesampi sasiwa. Sañäni, Dios nayraqatanwa maynejj kunsa lurani uk arsuspa ukhamarakiw Jupar kawkin serviñsa, kun churañsa, munañanakap maysar apanukuñsa arsurakispa. Kunsa lurani ukjja sapa mayniw Dios nayraqatan chuymapat arsu, janiw khitirus obligaskiti. Ukampis maynejj kuntï Jehová Dios nayraqatan arski ukjja, Jupajj mä promesjamwa uñji, uka arsutapajj respetasiñapawa, phoqasiñaparakiwa. Biblianjja Dios nayraqatan kunsa lurañäni uk arsuñajj mä juramentompi sasiwa. ¿Kunas mä juramentojja? Kuntï maynejj phoqapunïwa jan ukajj ukarjamaw luräjja sasin arski ukawa (Gén. 14:22, 23; Heb. 6:16, 17). Biblian qhanañchaski ukarjamajja, ¿kuntï arsuwayktan ukarojj kunjamsa uñjañasa?\n3 Moisesan Leyiparjamajja, kuntï maynejj Dios nayraqatan arski uka “arsutaparojj phoqhañapawa, lurañapaw kunjämatejj arski ukhamarjama” (Núm. 30:2). Salomonajj akham sarakïnwa: “Kunapachatï kun lurañatakis Diosar arsüta ukajja, jankʼakiw phoqhäta, jupatakejj janiw chuymar purtʼkayäkiti pisi amuytʼaninakajja. Phoqham kuntï lurañatak arskta ukjja” sasa (Ecl. 5:4). Jesusajja ukhamarakiw kuntï Dios nayraqatan arsktan uk phoqañajj wali askiwa säna, ukatwa akham säna: “Jumanakajj istʼapjjtawa nayra awkinakamaru akham satäkänsa ukjja: ‘Phoqhapunim kuntï juramentompi arskta lurañataki Tatitun nayraqatapana ukjja’ sasa” (Mat. 5:33).\n4. 1) ¿Jehová Dios nayraqatan arsutanakas kunatsa phoqañasapuni? 2) ¿Jefté chachata ukhamarak Ana warmitjja kunsa yateqañäni?\n4 Kuntï Dios nayraqatan arsktan uk phoqañatak chʼamachasiñasawa. Dios nayraqatan arsuwayktan ukarojj kunjamsa uñjtan ukaw Jehová Diosampi sum apasiñatak yanaptʼistu. Davidajj akham sänwa: “¿Khitirak Tatitun qollupar makhataspasti? ¿Khitirak qollan templopankaspasti?” sasa. Ukatsti “kʼari juramento jan lurir jaqew” Jehová Diosamp katoqatäni sasaw sarakïna (Sal. 24:3, 4). ¿Jefté chachasa Ana warmisa kunsa Jehová Dios nayraqatan arsupjjäna? ¿Uka arsutaparjam phoqañajj jupanakatakejj facilakïnti?\n5. ¿Kunsa Jefté chachajj Jehová Diosar arsüna, ukat kunas pasäna?\n5 Jefté chachajj amonitanakampi nuwasiñampïkäna ukhaw Diosarojj mä promesa arsüna. Amonitanakajja Diosan markapan enemigopänwa (Jue. 10:7-9). Jefté chachajj uka guerran atipjañatakejj Jehová Diosaruw yanaptʼa mayisïna. Ukatsti akham sänwa: “Jumatejj amonitanakaru atipjayitäta ukajja, [jumar katuyatäniwa, NM], khititejj utajjata nayraqata mistsunkani nayaru katoqeri, kunapachatejj nuwasïwita kuttʼjjä ukkhajja” sasa. Diosajj mayisitapar istʼänwa, ukatwa amonitanakampi nuwasipkäna uka guerran atipañapatakejj yanaptʼäna. Kunapachatï Jefté chachajj utaparu kutʼjjäna ukhajja, jupar katoqerejj phuchapaw mistunïna. Ukhamajja phuchapaw Jehová Diosar ‘katuyatäjjañapäna’ (Jue. 11:30-34). ¿Jefté chachan arsutaparjamajja kunsa phuchapajj lurañapäna?\n6. 1) Jehová Diosar arsutanakap phoqañajja, ¿Jefté chachatakisa ukat phuchapatakisa facilakïnti? 2) Diosar arsuñ toqetjja, ¿Deuteronomio 23:21, 23; Salmo 15:4 qellqatanakajj kunsa yatichistu?\n6 Jefté tatapan arsutap phoqañatakejja, phuchapajj tabernáculo sat utaruw Jehová Diosar sapürunjam serviri sarjjäna. ¿Jan amuytʼasisat Jefté chachajj ukham arspachäna? Janiwa. Inas utapat jupar katoqer phuchap mistuniñap amuychïna. Ukampis khitis nayraqat mistuniñapäna uk yatchïnsa janisa arsutaparjam phoqañajj Jefté chachatakisa phuchapatakis chʼamakïnwa. Jefté chachajj phuchapar mistunir uñjäna ukhajja, walpun llakthapisïna. ‘Jan casarasisa jiwañapätapʼ yatisisajja phuchapajj jachaqtʼasïnwa. Jefté chachajja janiw mä yoqall wawanïkänsa, sapa phuchapas janiw casarasiñapäkänti, ni wawaniñapäkänsa. Janirakiw khitis familiapan sutip apjjasapänti. Llakitäpkchïnsa kuntï Jehová Diosar arsupkäna uk phoqañawa jukʼamp wakiskirïnjja. Ukatwa Jefté chachajj akham säna: “Nayasti mä arsüwi Diosarojj lurta, jichhasti phoqhañajjaw wakisi” sasa. Phuchapasti akham sarakïnwa: “Awkejja, kuntejj Diosarojj arskta ukjja nayampejj luraskakim” sasa (Jue. 11:35-39). Jupanakajj Jehová Diosat jan jitheqtirïpjjänwa, chʼamäkchïna ukasa kuntï Diosar arsupkäna uk phoqapjjapunïnwa (Deuteronomio 23:21, 23; Salmo 15:4 liytʼañataki).\n7. 1) ¿Kunsa Anajj Jehová Diosar arsüna, ukat kunatsa? ¿Diosajj mayisitap istʼänti? 2) Anajj Jehová Diosar arskäna ukarjamajja, ¿Samuelojj kunjamsa jakañapäna? (Qhanañchäwip uñjjattʼäta).\n7 Ana warmejj llakita uñjaskäna ukhajja, ukhamarakiw Jehová Dios nayraqatan mä promesa arsüna. Jan wawanïñ pueditap laykojja, jiskʼachapjjänwa, jupatsa larusipjjarakïnwa (1 Sam. 1:4-7, 10, 16). Ana warmejj ukhaman uñjasisajj Jehová Diosar akham sänwa: “Taqe chʼaman [Jehová] Tatitu, jumatejj aka serviriman tʼaqhesitap uñtanïtajja, ukat nayat amtasirakitätajja, mä wawsa apayarakïtätajja, nayasti uka wawsti jumar serviritakiw uywä, uka arsüwiru phoqhañatakisti, señälajj akäniwa: ‘Janiw ñikʼutapajj mururaskaniti’ sasa” (1 Sam. 1:11). * Jehová Diosajj Ana warmin mayisitaparojj istʼänwa ukatwa mä mara qhepatjja Samuel wawapajj nasïna. ¡Ana warmejj wali kusisitapunïnwa! Kuntï Jehová Diosarojj siskäna ukjja janiw armaskänti. Kunapachatï Samuelojj naskäna ukhajja, Anajj akham sänwa: ‘Tatituruw aka wawjja mayta’ sasa (1 Sam. 1:20).\n8. 1) ¿Anatakejj arsutap phoqañajj facilakïpachänti? 2) ¿Kunatsa Salmo 61 qellqatajj Ana warmir amtaytamjja?\n8 Samuelojj kimsa maranëjjäna ukhajja, Anajj kuntï Jehová Diosar arsuwaykäna ukarjamaw phoqäna. Elí sat jilïr sacerdoter katuyañatakiw Samuel wawarojj Siló cheqankir tabernáculo utar irpäna, ukat akham sänwa: “Nayajj Tatituruw aka wawa apayañapataki mayiyäta, jupajj mayisitajjarojj istʼituwa. Nayasti uka wawjja Tatituruw katuyta, taqe jakañapkamasti juparu katuyatapunïniwa” sasa (1 Sam. 1:24-28). Samuel wawajj ukürutwa tabernáculo utan jakjjäna. Bibliajj akham siwa: “Samuel wawasti Tatitun nayraqatapanjja jilaskakïnwa” sasa (1 Sam. 2:21). Anatakejj arsutap phoqañajj chʼamakïpachänwa. Kunattejj munat wawapajj janiw jupampëjjänti, janirakiw jilsursa uñjkänti. Jehová Dios nayraqatan kuntï arskäna ukarjam phoqañaw jupatakejj jukʼampi wakiskirïnjja. Arsutap Diosar phoqañatakejj munañanakapsa maysaruw apanuküna (1 Sam. 2:1, 2; Salmo 61:1, 5, 8 liytʼañataki).\n¿Jehová Dios nayraqatan kuntï arsuwaykta uk phoqasktati?\n9. ¿Kuna jisktʼanakarus qhanañchaskañäni?\n9 Jehová Dios nayraqatan arsktan ukarjam phoqañajj kunja wakiskirisa uk yatisajja, aka jisktʼanakat amuytʼañäni: ¿Kunanaksa Jehová Dios nayraqatan arstanjja? ¿Kunatsa arsutanakas phoqañasapuni?\nJEHOVÁ DIOSAR JAKÄWIM KATUYASITAMA\nJehová Diosar jakäwim katuyasitama. (10 tʼaqa uñjjattʼäta).\n10. ¿Kuna arsutasasa wali wakiskirejja, ukham arsutasajj kun sañs muni?\n10 Mä cristianojj Jehová Diosar jakäwip katuyasiñatak mä oracionan kuntï arski ukajj Diosatak wali wakiskiriwa. Uka oracionanjja, walinsa jan walinsa wiñayatakiw servïma sasaw maynejj arsu. Jiwas ‘kikpat armtʼasiñasawa’ sasaw Jesusajj säna, mä arunjja, jiwasan munañanakasat sipansa Jehová Diosan munañap thaqañaw nayrankañapa sañ muni (Mat. 16:24). Uka urut qalltasinjja, ‘Tatitutakiw’ jakjjtanjja (Rom. 14:8). Uka arsutas wali wakiskirit uñjasaw Salmo qellqerjam akham sistan: “¿Kunampirak Tatitur phoqherista, nayatak askinak luratapatsti? Tatiturojj jaqenakan nayraqatapan arsutanakajj phoqhä” sasa (Sal. 116:12, 14).\n11. ¿Bautisaskta uka urojja kunsa tantachasirinakajj qhan amuyapjjäna?\n11 ¿Jehová Diosar jakäwim katuyasisin bautisasjjtati? Ukhamtï lurstajja, wali askiwa. Bautisaskta uka urojja, discurso arstʼir jilatajj akham jisktʼäna: ‘¿Jehová Diosarojj katuyasjjtati? “Diosaru katuyasisasa ukat bautisasisasa, jichhajj Jehová Diosan Testigopjam uñtʼatäjjtawa” ¿uk amuytati?’ sasa. ¿Uka arunak amtasisktati? Uka jisktʼanakaru “jïsa” sasin jaysatamjja taqeniw istʼapjjäna, Diosar jakäwim katuyasitamsa, Diosan serviripjama bautisasiñataki mayitanak phoqatamsa amuyapjjarakïnwa. ¡Ukham luratamatjja Jehová Diosajj wal kusispachäna!\n12. 1) ¿Kunanaksa jisktʼasiñasa? 2) ¿Kun lurañatakis apóstol Pedrojj chʼamañchtʼistu?\n12 Bautisasktan uka urojja, ‘munañam lurañatakiw jakäjja, mayitanakam phoqañatakiw chʼamachasëjja’ sasaw Jehová Diosar sayätanjja. Bautisasitasajj arsutasar phoqañatak qalltakiwa. Tiempompejj uka arsutas phoqasktanti janicha uk amuytʼasiñaw wakisi. Ukatakejj akham jisktʼasiñasawa: ‘¿Bautisaskta uka urut sipansa Jehová Diosarojj jukʼampit munastjja? ¿Taqe chuymat Jehová Diosar servisktjja? (Col. 3:23). ¿Sapürut Diosar mayistjja? ¿Sapürut Biblia liytjja? ¿Tantachäwinakarojj jan faltasisat sartjja? ¿Diosan arunakap yatiyirejj sarapuntti? ¿Ukanakjja taqe chuymat phoqasktjja?’ sasa. Apóstol Pedrojj Diosar serviñan qarjtañaw utjaspa, amuyasiñasawa sasaw ewjjtʼäna. Jan qarjtañatakejj Diosar jukʼamp confiyañataki, jukʼamp yatjjatañataki, aguantaskakiñataki, Diosar taqe chuyma serviskakiñataki chʼamachasiñasawa (2 Pedro 1:5-8 liytʼañataki).\n13. ¿Diosar katuyata ukhamarak bautisata mä cristianojj kunsa amuyasiñapa?\n13 Jehová Diosar serviñ arsuwayktan uk phoqañasapuniwa. Mä cristianojj Jehová Diosar serviñ jan munjjasasa, cristianjam sarnaqañ jan munjjasasa kuntï bautisasiñatak arsuwayki uk janiw anulkaspati. * Bautisat mä cristianojj jachʼa juchar purtʼasitapatjja Jehová Diosampiru tamampiruw cuenta churani (Rom. 14:12). Jesusajj Éfeso markankir cristianonakar akham sänwa: “Qalltan utjkäyätams uka munasiñamajj janiw utjkjjtamti” sasa. Jiwasajj janiw ukham sayasiñ munktanti. Jan ukasti, akham sayasiñ muntanjja: “Taqe luratanakamjja sumwa yatta. Munasiñamsa, iyawsañamsa, servitamsa, llampʼu chuymanïtamsa sumwa yatiraktjja. Yatiraktwa jichhajj qalltat sipansa jukʼampi luraskatama” sasa (Apo. 2:4, 19). Janïr bautisaskasin kuntï arsuwayktan uk phoqasaw Jehová Diosar kusisiyañ muntanjja.\nCASARASKTAN UKA URUN ARSUTASA\nCasaraskta uka urun arsutama. (14 tʼaqa uñjjattʼäta).\n14. ¿Kunapachas Jehová Dios nayraqatan maynejj wali wakiskiri arsüwi luri, ukat kunatsa?\n14 Maysa toqetjja kuntï casaraskasin arsuwayktan ukwa Diosajj wali askit uñjaraki. Casarasiñajj Jehová Dios nayraqatanjja wali askit uñjatawa. Casaraskasin kuntï arsuwayktan ukas ukhamarakiwa. Casarasisajj kuntï arsupki ukjja Dios nayraqatana ukhamarak jaqenak nayraqatanwa arsupjje. “Diosan uttʼayata jaqechäwin aka Oraqen jakaskañäni ukhakama[w]” munasïma, respetäma ukhamarak wali suma chuymampi uñjäma sasaw arsupjje. Yaqhep jaqechasirinakajj janis uka pachpa arunak arsupkchejja, casaraskasajj Jehová Dios nayraqatanwa arsupjjaraki. Ukhamatwa chacha warmir tukupjje. Ukatsti jiwañkamaw jakasipjjañaparaki (Gén. 2:24; 1 Cor. 7:39). Jesusajj akham sänwa: “Diosajj mayachkis ukarojj janiw jaqejj jaljtayañapäkiti” sasa. Casadonakajja, jan waltʼayasiñanak utjani ukhajj jaljtäwa sasin janiw amuyapjjañapäkiti (Mar. 10:9).\n15. ¿Kunatsa cristianonakajj chacha warmi sarnaqañarojj akapacha jaqenakjam jan uñjapjjañapäki?\n15 Niyakejjay jaqenakajj pantjasirïstanjja casaratanakajj jan walinwa uñjasipjjaraki. Awisajja “casadonakatakejj chʼamawa sarnaqañajja” sasaw Bibliajj qhanañchi (1 Cor. 7:28). Jichhürunakanjja casarat jakañajj kunjamasa uk jukʼanikiw amuyapjje. Casaratäkasin jan waltʼayasiñanakajj utji ukhajja, jaljtañajj walikïskiwa sasaw yaqhepajj sapjje. Ukampis cristiano jilat kullakajja, janiw ukham amuykiti. Jehová Dios nayraqatan casaraskasajj kuntï arsupkäna ukarojj wali askitwa uñjapjje. Jupanakatejj uka arsutaparu jan phoqapkaspa ukhajja, Dios nayraqatan kʼarisipkaspas ukhamäspawa, Jehová Diosajj kʼarisirinakarojj uñisiwa (Lev. 19:12; Pro. 6:16-19). Casarat cristianonakajja apóstol Pablon arunakapwa amtapjjañapa, jupajj akham sänwa: “Warminïstajja jan jaljtamti” sasa (1 Cor. 7:27). Jehová Diosajj divorciasiñ layku yaqhamp sarnaqerirojj uñisiwa, ukatwa Pablojj ukham ewjjtʼäna (Mal. 2:13-16).\n16. ¿Divorciasiñata ukhamarak jaljtañatjja Bibliajj kamsisa?\n16 Maynejj jaqechatäkasin qʼañu luräwiru purtʼasispa ukat jan juchanïki ukajj jan perdonañ munkaspa ukhakiw divorciasispa sasaw Jesusajj säna (Mat. 19:9; Heb. 13:4). ¿Jaljtañ toqetjja Bibliajj qhanañcharakpachati? Jïsa, qhanañcharakiwa (1 Corintios 7:10, 11 liytʼañataki). Bibliarjamajja janiw kunäkipansa maynejj jaljtañapäkiti. Ukampisa mä cristianojj jaljtañ wakisitapwa awisajj amuyaspa. Amuytʼañataki, Diosan markap conträtap laykojj Diosat jitheqtayirjamächi, jan ukajj wali nuwasirïtap laykojj jan walin uñjasiyirjamächi ukhakiw casarat mä cristianojj jaljtañ amtaspa. *\n17. ¿Kunsa casadonakajj sum jakasiñatakejj lurapjjañapa?\n17 Mä chacha warmitejj sum jakasiñatak jilïr irpirinakampi yanaptʼayasir sarchi ukhajja, ¿Kunas cheqpach munasiñajja? sat video uñtapjjtati, Familiamajj kusisitaw jakasispa sat folleto liytʼapjjtati sasaw jilïr irpirinakajj jisktʼapjjaspa. Uka videosa, folletosa jaqechatanakan sum jakasipjjañapatakiw Bibliampi yanaptʼi. Mä chacha warmejj akham siwa: “Aka folletot yateqañ qalltapkta ukhatwa familiajampejj kusisita jakasipjjta”. Mä kullakajja 22 maranakaw casaratäjjäna, ukampis jaljtañwa amtäna. Video uñtasajja jupajj akham siwa: “Paninpachaw bautisatäpjjta ukampis janiw kikpa amtanïpkayätti. ¡Videojj tiempoparuw purinïna! Jichhajja nayrat sipansa sum jakasjjapjjta”. Chacha warmitï Biblian ewjjtʼanakaparjam sarnaqapjjani ukhajja suma ukhamarak kusisitaw jakasipjjani.\nSAPÜRUNJAM DIOSAR SERVIR CRISTIANONAKAN ARSTUNAKAPA\n18, 19. 1) ¿Walja awk taykanakajja kun lurapjjañapatakis wawanakapar chʼamañchtʼapjje? 2) ¿Sapürunjam Diosar servirinakajj kunsa arsuwayapjje?\n18 Aka yatichäwi qalltanjja Jefté chachasa, Ana warmisa kuntï Jehová Dios nayraqatan arsupkäna uka toqetwa yatjjataniwaytanjja. Jefté chachan phuchapasa, Ana warmin yoqapasa Jehová Diosar serviñatak wal chʼamachasipjjäna. Jichhürunakanjja walja awk taykanakajj ukhamarakiw wawanakapar Diosar taqe chuyma sapürunjam servipjjañapataki chʼamañchtʼapjje. Wayn tawaqonakan Jehová Diosar ukham servisipkakiñapatakejj taqeniw chʼamañchtʼsna (Jue. 11:40, NM; Sal. 110:3).\nSapürunjam Diosar servir cristianonakan arsutanakapa. (19 tʼaqa uñjjattʼäta).\n19 Orden Mundial de Siervos Especiales de Tiempo Completo ukanjja 67.000 jilat kullakanakaw jichhürunakan servipjje. Yaqhepanakajj Betel utana, Tantachasiñ Utanak lurañana, tamanak tumptʼirjam servipjje. Yaqhepasti Diosan markapan utjki uka escuelanakan yatichasa, precursor especialata, misionerota, Diosan markapan apaski uka escuelanakana, jan ukajj siervos de Salón de Asambleas ukan yanaptʼapjje. Jehová Dios nayraqatanjja sapa mayniw “voto de obediencia y pobreza” lurapjje. Ukanjja, Jehová Diosan markapan kunansa trabajikïwa sasaw arsupjje, ukatsti wakiski ukampik jakañwa amtapjje, jan permisonejj janiw yaqha cheqan trabajkäti sapjjarakiwa. Diosan markapan kun lurañtï katoqapki uk wali askit uñjapjje. Uka jilat kullakanakajj altʼat chuymanïpjjewa, kuntï Jehová Dios nayraqatan arsuwayapki uk phoqañatakiw chʼamachasipjje.\n20. ¿Dios nayraqatan arsutanakas kunjamsa uñjañasa, ukat kunatsa?\n20 Aka yatichäwinjja Jehová Dios nayraqatan arsuwayktan ukwa kimsa uñjawaytanjja. Jumajj inas Jehová Dios nayraqatanjja ukanakat maya arsuwaysta. Uka arsutanakas wali wakiskiritwa uñjañasa, ukat ukarjam phoqañatak chʼamachasiñasarakiwa (Pro. 20:25). Jehová Dios nayraqatan kuntï arsuwayktan uk jan phoqkañäni ukhajja, jan waltʼäwinakanwa uñjassna (Ecl. 5:6). Ukatwa salmonak qellqerjam akham sañasa: “Nayasti sutimarojj jachʼaruw aptä, arsutanakajjsti sapüruw phoqharakï” sasa (Sal. 61:8).\n^ tʼaqa 7 Anajj Jehová Diosar akham sänwa: ‘Jumatï wawaniñataki yanaptʼitäta ukhajja, uka wawajj nazareo jaqëniwa’ sasa. Mä arunjja, uka wawajj Jehová Diosar serviñataki yaqhachatañapänwa (Núm. 6:2, 5, 8).\n^ tʼaqa 13 Jilïr irpirinakajj bautisasiñ munirimpejj walja toqenakatwa amuykipapjje. Ukhamajja janis bautisatäkirista ukham uñjatäñ munta sirinakajj janiw waljajj uñjaskiti.\n^ tʼaqa 16 “Diosan munasiñapan jakasipxañäni” sat libron 219-221 jananak uñjjattʼäta.\n¿Diosan Reinopajj kunanaksa chhaqtayani?\nSARNAQÄWI Criston soldadopäñwa amtawayta\n‘Aka mundpachana jachʼa Juezajj’ cheqaparuw taqe kunsa luri\n¿Jehová Diosjamati taqe kunsa cheqapar uñjta?\n¡Taqe chuyma yanaptʼatamajj Jehová Diosar jachʼañchpan!\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Abril 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Abril 2017\nYATIYAÑATAKI (CONGREGACIONAN YATJJATAÑATAKI) Abril 2017


Nación Aymara - QILLQATANAKA\nAsamblea Constituyente ukanxa ¿Kunanakatsa aruskipapxani?\nQillqiri: Franz Laime Perez (Centro Cultural Jayma)\nWalja maranakawa taqichaqana, jiliri irpirinakasaxa, ch’axwawayapxi. Uraqinakasata arxatasiñataki, jiwasanakpacha irnaqasxañataki, ukhamaraki jiwaspacha markachirinakasaru laqanchayañataki, ukanakxa janiwa ratuki jikxatawayktanti.\nAka maraxa jilata Evo Morales Aymawa, Gobierno ukaru taqpacha Bolivia markpachata, jilïri irpirita mantawayi. Jupawa qhipqhipa maranakanxa, maki.\nAsamblea Constituyente, utjañapataki ch’amt’awäraki. 2 de julio uka uruxa, khitinakasa amuyt’tiri, qillqt’iri, aruskipt’iri sarapxani, ukanakaruwa chhijllapxarakïna. Jutiri 6 de agosto uka uruwa Sucre markana qalltarakini.\nUkharuxa amuyt’awinaka qhanstayañaxa wakisirakiwa, ¿kunanakasa turkakiptayatäñapa? ¿Kunjamasa jakasiñsa muntanxa? ¿Khitinakasa markasa irptaspaxa? ¿Anqata jutiri jaqinakasa, kunanakasa derecho ukasa ukhamaraki deberes ukanakasa? Juk’ampinakata. Pusi tuqitwa amuyt’aña munarakta:\nA) Warminakana derechonakapata: Niya yatitawa, Instituto Nacional de Estadística ukanxa, siwa; sapa tunka jilata kullakatxa, suxtaniwa warmïpxatayna, pusini ukaxa, chacharaki. Uka jakhukipawixa, saskistuwa, Bolivia Markanxa, warminakawa juk’amppachasa waljäpxarakitayna. Ukampisa aka maranakanxa, aka sistema de administración política, yaqha markanakata apanita amuyunxa, janiwa warminakaru kuna irnaqawinakarusa mantayapxkiti ciudad ukansa, ukhamaraki patansa. Espacios públicos de poder ukanakaru janiwa mantawayapxkiti. Jichhaxa taqinisa jiskht’asipxarakiñäni: ¿Janiti askïkaspa Chacha warmi irnaqañaxa?\nB) Amuyunaka, yatinaka, arunaka, sarawinakasata: Aka pusi arunakaxa español arunxa, Interculturalidad uka aruruwa ch’amancharaki. Saña muniwa: jiwasanakpacha sartasiña pachpa arunakasampi, amuyunakasampi, sarawinakasampi, yatinaksampi. Ukhamaraki yaqha markanakampi mä aski qamañaru puriña. Yaqha culturanakampi, jani jisk’achawinakampi, jani thiyanukusiñampi, taqini aruskipt’asa taqi llamp’u chuymampi, kunsa kawkinsa irnaqasa suma qañanaru puriñataki. Escuela taypinsa wawanakasaxa nayraqata jiwasanakasana amuyunakasata yatxatapxäspa. Yatinakasata, arunakasata, sarawinakasata, ukxaruxa yaqha markanakata, culturanakapata yatxatapxarakispa. ¿Markasaxa kunjamasa yaqha markanakampi chikt’ata sartasini?\nC) Anqata jutiri jaqinakata: Uñjtanwa, ist’araktanwa kumjamsa Santa Cruz ukana, anqata jutiri jaqinakaxa, nayraqata, jupanakaki Bolivia markasa irnaqañataki mayacht’asipxatayna. Logias satarakiwa jupanakana mä irnaqawipaxa, uka logias ukampixa jupanakakiwa khitinakasa kuna institucionarusa, kuna empresarusa mantañapa sapxirïtayna. Ukhamata juupanakakiwa poder katxarupxirïtayna. Ukhamaraki uka pachpa logias ukampixa khitinakasa jupanakata parlasipki ukaru amukt’ayaña amuyt’apxarakirïtayna. Ukhamaraki jiwayañatakisa amtapxirïtayna, ukhama siwa yatxatata Magui Talavera periodistaxa.\nD) Uraqisata: Phisqha pataka maranakanxa, taqpacha markachirikasaruxa, anqata jutiri ñanqha jaqinakawa, uraqi aparawayatayna. Jicha maranakanxa kikpakiwa uñjasiskaraki. Jilata Angel Duran, Movimiento Sin Tierra uka ipxaraskaraki, mä panka qillqt’atapanxa yatiyarakiwa: mä familiakiwa tunka payani kuti uraqinaka churayasipxatayna. Familia Antelo jupanakaxa, jichhakamaxa 116.647 hectáreas Provincia Ñuflo de Chavez Santa Cruz ukana katuntasipxatayna. Walja familianakarakiwa uraqi katuntasirixa utji. ¿Pachamama uraqisaxa khitirusa lakiratakïniti? Yaqhatuqitanakata aruskipt’añaxa utjaskakiwa, jutiri Revista Panel ukanwa amuyt’askakiñäni, ukjaruwa jayt’awañäni.


Global Voices Aymarata » Vídeo: Mä Machaq Aru Video En Linea Satak Uka Tuqi Yatiqaña · Global Voices Aymarata » Print\nJaqukipäw uñt'ayata/apkatata 31 Achuqa phaxsi 2011 13:20 GMT 1\t · Qillqiri Juliana Rincón Parra (es) ukan jaqukipiri\tLaura Mallorquin, Victoria Tinta Quispe\nCategoria-naka: África Subsahariana, Asia del Sur, Europa Occidental, Latin America, Argentina, Bangladesh, Bolivia, Chile, Kenia, Namibia, Perú, United Kingdom, Arte y Cultura, Citizen Media, Educación, Ethnicity & Race, Lenguaje, Tecnología\n21ni uru anata phaxsinx markanakan tayka arun urupawa , ukat aka maratx diversidad lingüística machaq uñstir yanaka. Akanak uñt’kasax mä qawqha uñt’awinak uñt’ayapxama, kunjamati yaqhip jaqinakax yaqhanakamp tayka arup videos en linea ukjamarak pagina web tuqi uñt’ayapxi.\nNo Funciona , por Ciro Durán , CCBY \nNayrïr linguistica uñt’awisax Aymarawa . Aka aruxa, pä waranqa waranqa jaqinakan arsutawa, Bolivia, Perú, ukatx Chile markanakan arsutawa, Bolivia markanx official aru ukjam uñt’atawa. Aymar arsurinakax sapakutis juk’amp p’arxtasirinakapxiw web tuqinxa, jisnawa Jaqi Aru  Altu pata Bolivia markata, jupanakan aru jaqukipaw (traducción) chamt’awinakapampix, Global Voices ukanx Aymaran qilqatax utxiwa . Ukjarusti, aka jisk’a Choice Humanitarian Org  ukan waraqt’at jamuq tuqiw aymar arsurinakapat mä qawqha arunak yatiqsna:\nYaqha tayka arur chikanchasirix quechua  aruwa: 10 waranqa waranqa jila jaqinakaw mayjt’at (dialect) quecha arun arusipxi, Ecuador markat Argentinakama. Perú, ukat Bolivia markampinx oficial aru ukjam uñt’atarakiwa. Jaime Salazar  jilax niya jilïr maraniruw quecha arur munañ qalltatayna: jisk’itataw jach’a arutapx amuyirina, ukatx janiw quechuanx walja pankanakax utjirikanti. canal de YouTube  tuqiw uñt'ayi qhipïr waraqt'at jamuqax  nayax wal munt yatiqaña» uka arwayatichistani.\nJichhax Nabimia markar sarañani mä juk'a Nama  aru yatiñataki [en]. Taqi chiqan arsutarakiwa, Khoe arut jutirwa,Thusnelda Dausas ukatx Gabriel Khoeseb yatichirinakaw qhipïr jamuq waraqatanx  pusi salla arsu ‘clics': !, /, # y // yatichistu.\nJaylliw tuqi yatiqañax askiwa, janiw wawanakatakikiti. Jutïr t'aqa jaylliwix suajili , uksan jaqinakar aruntasiñ yatichistäni, jilpacha aka Africa tuqinx lingua franca jan ukax lengua común ukhamawa.\nGalés ukax oficial aru ukhamaw Gales markanxa, yaqhip chiqanakanx arsusirakiwa, Inglaterra, Nueva Zelanda, Australia ukhamarak Argentina uksanakana. Qhipïr jamuq waraqatanxa , Ben Low  ukax uñacht'ayistaniwa (ukhakamax David masiparuw yatichani) arsuña Llanfairpwllgwyngyllgogerychwyrndrobwllllantysiliogogogoch, Gales uka markan  sutipax wali jach'awa.\nQhiparuxa, Día Internacional de la Lengua Materna satak ukax kunawsatas uñsti ukwa yathatañäni. Aka jach'a uñacht'awinxa, yuriwix 1952ni marantanawa, kunawsati Daca jach'a yatiqañ utan yatiqirinakax jiwapk ukapachana, bengalí  ukar imañ munasaw qhurut arsisipxatayna,Bangladesh uksan oficial aru ukhamañap mayisa, ( nayra pachan Pakistán uksana ). Bangla  uksanx oficial aru ukhamaxiwa, janiw Bangladesh uksanakikiti, jan ukasti Indiampin Sierra Leonampin uka pachaparakiwa. Susan  jupax bangla  uksan jaqinakar aruntañ yatichañatak utt'ayatawa.\nGlobal Voices Online (GVO) ukax lingüística ukatx plurilingüismo ukanakxat lup'iwiniwa. GVO ukax aru jaqukipirinakamp (traductores), qilqirinakamp editorenakampit utt'ayatawa, taqi jupanakax mä arut jilwa qilqapxi, arsupxi. Walja ullirinakarakiw pä arut arsuripxi, ukatsti khitinakati ingles payïr aru arsuñ yatipk jall ukanakatakix wali ch'amampiw irnaqapxi. Uraqpachan tayka arupan ullart'apxañapataki. Global Voices Lingua ukan may may qilqatanakx  ullart'apxasma, ukakipkarakiw jaywawinkamx qilqt'anipxasma.\nURL to article: https://aym.globalvoices.org/2011/03/1413\n tayka arun urupawa: http://es.wikipedia.org/wiki/D%C3%ADa_internacional_de_la_lengua_materna\n Global Voices ukanx Aymaran qilqatax utxiwa: https://aym.globalvoicesonline.org/\n qhipïr waraqt'at jamuqax: http://www.youtube.com/watch?v=qQnWtGqsx2g\n qhipïr jamuq waraqatanx: http://www.youtube.com/watch?v=Nz44WiTVJww\n Qhipïr jamuq waraqatanxa: http://www.youtube.com/watch?v=9-JbavUh5vQ\n Gales uka markan: http://es.wikipedia.org/wiki/Llanfairpwllgwyngyllgogerychwyrndrobwllllantysiliogogogoch\n Global Voices Lingua ukan may may qilqatanakx: https://globalvoicesonline.org/lingua/


Mapa de Consumo en aimara by Indecopi Oficial - Issuu\nPERÚPACHANA ALASIRINAKA ARXATAÑATAKI UÑANCHIRI UTA\nALASIÑASATAKI THAKINAKA ¿Kunjamsa riklamasiñasaxa? ACHUQATANAKAMPITHA LUQTAWINAKAMPITHA TILIPHUNUMPITHA INTIRNITAMPITHA LUS QHANTAYAÑAMPITHA GAS SATA NINA CHURIRIMPITHA MARKATHA MARKA SARAÑATAKI LUQTAWINAKATHA Q’UMA UMA TUQITHA URAQI MANQHANAMA UMA SARAÑAPATAKI LUQTAWXATA SUMA JAKASIÑATAKI QULLQI IMASIÑA TUQITHA K’UMARKANKAÑA TUQITHA\nINDECOPI SATA QHATUCHAWISI TUQITHA AMUYT’ASA LURAWINAKA TUQITHA UÑCH’UKIRI PERÚPACHATAKI UTA ¿INDECOPI UTAXA KUNANAKSA LURI? Indecopi utaxa akhamanakana yänaka alasirinaka luqtawinaka mayisirinaka arxatiriwa:\nWanku sataru qullqi uchasiwina, seguro mayisiwina\nMakina sata lurata machaqa yänaka, raryunaka, t’aqsañanaka, philmañanaka, computadoranaka, ukanaka alasiwina\nUraqi ukhamaraki utanaka alakipawi tuqina\nLaqampunama jalaña, uraqnama, umanama yaqha tuqinaka sarañawinakana\nYaqha tuqinaka uñt’iri saraña luqtawina\nPrivado sata yatiña utanakana luqtawipa tuqina\n¿INDECOPI UTAXA KUNA JANI WALT’AWINAKATHSA JANI ARXATASKIXA? •\nTiliphunumpitha intirnitampitha luqtawina (ukasti Osiptel sata utana uñch’ukitawa).\nLus qhantayañampitha gas sata nina churirimpitha luqtawina (ukasti Osinergmin sata utana uñch’ukitawa).\nQ’uma uma tuqitha uraqi manqhanama kunaymana uma aywiñapataki luqtawxata (akasti Sunass sata utana uñch’ukitawa).\nK’umarkankaña tuqitha (Akasti Susalud sata utana uñch’ukitawa).\n¿KUNJAMA TAYPINAKATHSA AKA ARXATAWIXA LUQTASISPHAXA? •\nServicio de Atención al Ciudadano sata Markachirinakaru Jaysiri Utarusa jiskt’asiñasawa, riklamasiñasawa.\nJani walt’awi utjipanxa alasirinakaxa arxatiri utanakaruwa kijarisiri sarañasaxa, mä denuncia sata qillqampi.\nTiliphunuxa akhama jakhunakaniwa: Limansti (511) 224-7777 ukawa, provincia sata taypi suyunakanxa 0-800-4-4040 ukhama jakhunirakiwa.\nAkïri imayla sata internet correorusa qillqt’araksnawa: sacreclamo@indecopi.gob.pe\nAkïri web sata internet laphinakarusa mantaraksnawa: www.indecopi.gob.pe ukhamaraki www.consumidor.gob.pe\nOSIPTEL SATA TILIPHUNUMPITHA INTIRNITAMPITHA LUQTAWINAKA UÑCH’UKIRI UTA\n¿OSIPTEL SATA UTAXA KUNANAKSA LURI? Osiptel sata utaxa akhama telecomunicaciones luqtawinakapa mayisipana arxatasirakixa:\nTiliphunu utaru ucht’ayasiniwa\nSiluku sata jaqimpi chika sarnaqiri tiliphunu alasiwina\nCable satampi tiliwisyuna utaru uchayasiwina\nIntirnit sata llikallika mayisiwina\n¿OSIPTEL SATA UTAXA KUNA JANI WALT’AWINAKSA ASKICHIXA? •\nPhaktura jani suma churasipana\nAcht’ayawi, janukaxa, inawjata luqtawixa jani utjxipana\nLuqtawixa jani askïpana\nJani recibo sata papila churasipana\n¿OSIPTEL SATA UTAXA KUNA JANI WALT’AWINAKATHSA JANI ARXATASKIXA? •\nSiluku tiliphunu isk’a yä jani walt’ipanxa janiwa aka chinqanxa arxatatäkiti (Niyasa Indecopi utaruwa akhamanxa kijasiri sarañamaxa).\nLuqtasiri empresa kikiparu kijasiña, riklamasiña .\nUka empresanakatixa kijasitama jani ist’kantamxa, Tribunal Administrativo de Solución de Reclamos de Usuarios del Osiptel ukaruwa jank’aki jak’achasiñama.\nFonoayuda sata yanapasiri tiliphunuxa akhama jakhuniwa: 0-801-121-21\nAkïri imayla sata internet correorusa qillqt’arakismawa: usuarios@osiptel.gob.pe\nAkïri web sata internet laphinakarusa mantarakismawa: www.osiptel.gob.pe\nCH’AMANCHIRI: LUS QHANTAYAÑAMPITHA GAS SATA NINA CHURIRIMPITHA\nOSINERGMIN SATA CH’AMANCHIRI UTJAYAWI UKHAMARAKI QHUYATHA ILLANAKA APSURI UÑCH’UKIRI UTA\n¿OSINERGMIN SATA UTAXA KUNANAKSA LURI? Osinergmin sata utaxa empresanakatha akhama luqtawinaka mayisipana ukatha jani walt’awi utjipana arxatasiriwa:\nElectricidad sata illapt’iri mayisipana\nGas Natural sata uta kikiparu Nina Churasiri mayisipana\n¿OSINERGMIN SATA UTAXA KUNA JANI WALT’AWINAKSA ASKICHIXA? •\nUka luqtawi utamaru jani puriyaña munipana\nLuqtasiri empresa kikiparu riklamasiña.\n•\tUka empresanakatixa kijasitama jani ist’kantamxa Junta de Apelaciones de Reclamos de Usuarios del Osinergmin ukaruwa jank’aki jak’achasiñama.\nLimanxa aka tiliphunuru jawst’ma: (511) 219-3410, markamatharaki akïri jakhumpiraki jawst’ma: 0-800-4-1800.\nAkïri imayla sata internet correorusa qillqt’arakismawa: atencionalcliente@osinergmin.gob.pe\nAkïri web sata internet laphinakarusa mantarakismawa: www.osinergmin.gob.pe\nMARKATHA MARKA SARAÑATAKI LUQTAWINAKA\nOSITRAN SATA MARKATHA MARKA SARAÑATAKI LURAWINAKA UÑCH’UKIRI UTA\n¿OSITRAN SATA UTAXA KUNANAKSA LURI? Ositran sata utaxa empresanakatha akhama luqtawinaka mayisipana ukatha jani walt’awi utjipana arxatasiwa:\nAwyuna Wamp’unaka t’akuqawinaka puriwinaka\nLimana Callaona utjiri Metro sata jiruthaki\n¿OSITRAN SATA UTAXA KUNA JANI WALT’AWINAKSA ASKICHIXA? •\nPhaktura jani suma churipana, uka thaki sumachawitha qullqi jani aski mayitapatha.\nTarifa payañataki kunaymana jani wali lurawi utjipana.\n•\tLuqtawinakaxa jani suma pachaparu churasitapatha.\nMarkachirinakaru jani walt’awimpi apxatawi utjipana.\nUka thaki luratanakarusa, wamp’u puriwirusa, awyuna sarxatawinsa jani suma mantañanaka utjipana.\n¿OSITRAN SATA UTAXA KUNA JANI WALT’AWINAKATHSA JANI ARXATASKIXA? •\tAwtutha apiri awyunatha jalayiri empresanakana luqtawinakapaxa niyasa Indecopi sata utana unch’ukitawa (Indecopi).\nGerencia de Atención al Usuario del Ositran sata Luqtata Jaqinaka ist’iri Katuru jiskt’aña, ukhamarusa kijasa ukaru puriyaña.\nUka luratanaka apnaqiri empresanakaru riklamunakaxa purt’ayaña.\n•\tJanitixa empresanakaxa ist’antamxa, Tribunal de Solución de Controversias y Atención de Reclamos del Ositran ukaruwa kijantañama.\nAka tiliphunu taypitha: 0-800-11004\nAkïri info@ositran.gob.pe sata imayla sata internet correorusa qillqt’arakismawa.\nAkïri www.ositran.gob.pe/portaldelusuario web sata internet laphinakarusa mantarakismawa.\nQ’UMA UMA TUQITHA URAQI MANQHANAMA UMA SARAÑAPATAKI LUQTAWXATA\nSUNASS SATA Q’UMA UMA UTARU PURIYAÑA LUQTAWI UÑCH’UKIRI UTA\n¿SUNASS SATA UTAXA KUNA LURAÑANAKSA PHUQI? Akïri luqtawinakanwa Sunass markachirinakaruxa arxatañapa:\nQ’uma umampi luqtayasiwina\nUma uraqi manqhnama aywiñapataki\n¿SUNASS SATA UTAXA KUNA JANI WALT’AWINAKSA ASKICHIXA? •\nUmaxa suma q’umati janicha uka tuqitha\nUma irpawi llumirawinaka utjipana\nUñancht’awi ukhamaraki jiskt’asiwsa mayiñamawa.\nEmpresas Prestadoras de Servicio de Saneamiento sata uma tuqitha luqtiri empresanakaru mä riklamu purt’ayañamaxa.\n•\tUka empresanakatixa kijasitama jani ist’kantamxa Tribunal Administrativo de Solución de Reclamos de la Sunass ukaruwa jank’aki jak’achasiñama.\nLima markanxa akïri (511) 614-3180 ukhamaraki 614-3181 sata jakhuni Fono Sunass sata tiliphunupathsa jast’arakismawa. Yaqha markathxa akïri 0-800-0-0121 sata jakhumpiwa jast’anirakismaxa.\nAkïri www.sunass.gob.pe web sata internet laphinakarusa mantarakismawa.\nSUMA JAKASIÑATAKI QULLQI IMASIÑA TUQITHA PRIVADO LUQTAWI\nSBS SATA WANKUNAKA, SIWURU CHURIRI UTANAKA AFP SATA PRIVADO UTANAKA UÑCH’UKIRI UTA\n¿SBS SATA UTAXA KUNA LURAÑANAKSA PHUQI? Sistema Privado de Pensiones sata Siwuru Payiri Utanakaru jani walt’awi utjipana riklamu ist’ayasiñatakiwa. Akhama utanakaruwa kijantarakismaxa:\nAFP sata Pensión Apnaqiri Privado Utanakaru\nEmpresas de Seguros sata Siwuru Churiri Empresanakaru (ukasti seguros previsionales jiskixa ukanakwa kijarakiña)\n¿SBS SATA UTAXA KUNA JANI WALT’AWINAKSA ASKICHIXA? •\nPensión janukaxa jiwata allt’asxañataki jani qullqi churasiña munipana, sintipuni qhipt’ayanipana, payasiñanaka acht’ayipana kijasiña.\nPensión tuqitha jani chijiru puriñataki tuqitha jani suma uñanchipana kijasiña.\nPensión pagoxa pisiki katuqasitamatha kijasiña.\nSistema Privado de Pensiones sata Siwuru Payiri Utanakankipana kuna jani walt’awi utjipana kijasiña.\n¿KUNJAMA TAYPINAKATHSA AKA ARXATAWIXA LUQTASISPHAXA? •\tJani chijiru puriñataki siwuru tuqitha Sistema Privado de Pensiones sata Siwuru Payiri Utanakana suma yanapasiwipatha iwxt’awinaka. •\nAFP sata utanakaru ukhamaraki compañías de seguros sata siwuru churiri utanakaru jani chijiru puriñxata riklamasiña. Riklamumatixa jani uka utanakana ist’atäkanixa, SBS sata Uñch’ukiri Utaruwa kijasiñamaxa.\nAkïri 0-800-1-0840 jakhuni tiliphurusa jast’arakismawa.\nAkïri www.sbs.gob.pe/usuarios ukhamaraki www.sbs.gob.pe/ previsional web sata internet laphinakarusa mantarakismawa.\nSUSALUD SATA K’UMARKANKAÑA LUQTAWINAKA UÑCH’UKIRI UTA\n¿SUSALUD SATA UTAXA KUNA LURAÑANAKSA PHUQI? K’umarkankaña mayisiriru jani walt’awi utjipana arxatiriwa. Ukathwa akhama utanaka uñch’uki:\nIpress sata K’umarkankaña Luqtiri Utanaka (Uspitalanaka, Klinikanaka, centros médicos satanaka, yaqhanakampi kuna)\nIafas sata K’umarkankañatha Siwuru Churiri Utanaka (SIS sata Siwuru Luqtiri, Nayraqata Payllata Utanaka, Autoseguros satanaka, Fuerzas Armadas sata pallapalla Utana k’umarkankañapataki Qullqinchapa, Policía Nacional del Perú sata Utana k’umarkankañapataki Qullqinchapa)\n¿SUSALUD SATA UTAXA KUNA JANI WALT’AWINAKSA ASKICHIXA? •\nK’umarkankañïñataki jani suma luqtawi utjipana.\nQullqixa kunatakisa utjixa uka jani phuqasipana.\nJani luqtasiña munipana.\n¿KUNJAMA TAYPINAKATHSA AKA ARXATAWIXA LUQTASISPHAXA? •\tJiskt’asiwinaka. •\nSiwuriri Utanakaru Qulliri Utanakaru riklamumpi, kijampi saraña.\nJani ist’asipanxa, Susalud sata Uñch’ukiri utaru kijasiña.\nPurapatha sumaptañataki askichañataki yanapt’ayasiñataki luqtirinaka.\nAkïri 0-800-1-4900 jakhuni tiliphunuruwa riklamasiñamasa kijasiñamasa\nImayla sata correopaxa akawa: atencionalusuario@susalud.gob.pe\nWeb sata laphipaxa akawa: www.susalud.gob.pe\nMapa de Consumo en aimara


Elías profetajj kunatï cheqäki ukpunwa luräna | Jupjam iyawsäwinïpjjañäni\nYatiyañataki | Febrero 2014\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Búlgaro Catalán Cebuano Checo Chichewa Chino Tradicional Chino mandarín (simplificado) Chitonga Cibemba Cingalés Congo Coreano Criollo haitiano Croata Dangme Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Italiano Japonés Kaonde Kazajo Kikuyu Kiniaruanda Kirguís Kirundi Kisonge Letón Lingala Lituano Luganda Luo Macedonio Malgache Maltés Maya Moré Nepalés Ngäbere (o guaymí) Noruego Nyaneka Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Tagalo Tahitiano Tai Tigriña Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Umbundú Urdu Uzbeko Vendal Vietnamita Xhosa Yoruba Zandé Zulú Árabe\nKunatï cheqäki ukpunwa luräna\nELÍAS profetajja, alay cheqankir Horeb sat qollut jutasinjja Jordán vallenjamwa saraski. Walja semananak sarasin Israel markaparuw purjje. Jan ukankkäna ukhanakajja machʼaw ukan utjäna, ukampis jichhajj jallu pachaw qalltaskäna. Ukatwa ukankirinakajj oraqe qhollisipki. Uk uñjasajj Elías profetajj kusisïnwa, ukampis Israel markatwa jichhajj jukʼamp llakisi. Kunattejj Diosar yupaychañ toqet wali aynachtʼatäpjjänwa, ukat Baal sat diosaruw taqe cheqan yupaychasipkäna. Ukhamajj Elías profetan lurañanakapajj waljaw utji. *\nAbel-meholá sat marka jakʼanjja, Eliasajj waljaniruw oraq qholliskir uñji. Ukansti 12 yuntanaka mä seqeki qholliskir uñjaraki. Ukat qhep qhepa yuntamp sarkis ukaruw Eliasajj thaqhaski, jupajj Eliseo satawa, juparuw Jehová Diosajj Elías lanti profetäñapatak ajllitayna. Eliasajj jupa sapakis Diosar jan jitheqtas sirvkaspa ukhamwa amuyäna, ukatwa Eliseo chachar wal uñtʼañ munpachäna (1 Reyes 18:22; 19:14-19).\nEliasajj yaqhep luräwinakapat Eliseor churañapäkäna ukat jupa lanti uttʼayatañapäkäna ukanakat kunjamay jikjjataschïna uk janiw yatktänti. Ukanakat janiw llakiskpachänti sasas janirakiw sisksnati, “Elías profetajj jiwasjam jaqekirakïnwa” (Santiago 5:17). Bibliajj jupat akham siwa: “Eliasasti jupar jakʼachasisinjja, jupa patjjaruwa capapa liwjjatäna” sasa (1 Reyes 19:19). Uka capajj inas uwij lipʼichita jan ukajj chivo lipʼichit luratächïna, ukat kuna luräwtï Eliasajj Jehová Diosat katoqkäna ukwa uka capajj uñachtʼayäna, ukampis mä amtampiw Eliseor uchäna. Elías profetajj Eliseor jupa lanti uttʼayañapatak Jehová Diosajj maykän ukjja, taqe chuymaw phoqäna. Eliasajj Jehová Diosaruw confiyäna ukat istʼarakïna.\nEliseojj taqe chuymaw profetar yanaptʼañ munarakïna. Ukampis janiw ukaratpach profetjam irnaqañ qalltkänti. Sojjta maranakaw Elías profetarojj altʼat chuymamp yanaptʼawayäna. Ukat “Eliasan yanapirip[jam]” uñtʼatäjjänwa (2 Reyes 3:11). Ukham taqe chuyma irnaqtʼiri ukat yanaptʼasiñ muniri yanapirinïñajj Eliasar wal chʼamañchpachäna. Jupampejj suma amigöpjjpachänwa. Israel markan jan walinak lurir uñjasasa, jan aynachtʼañatakejj panipajj wal chʼamañchtʼasipjjpachäna. Acab reyejj jukʼamp jan walinak lurjjäna ukhajja, purapat wal yanaptʼasipjjpachäna.\n¿Jumajj ina chʼusat tʼaqhesirïtati? Akapachanjja, ina chʼusat tʼaqhesiñajj utjapuniwa. Ukampis Diosar munasir mä amigow aguantañatakejj yanaptʼätam. Ukat Eliasan sarnaqäwipas yanaptʼarakïtamwa.\nJICHHPACH SARAM ACAB REYIN UKARU\nEliasamp Eliseompejj Israel markar ajay toqet yanaptʼañatakiw chʼamachasipjjäna. Amuyatajja, yaqha profetanakaruw yanaptʼañapatakejj wakichtʼapjjpachʼäna, inas mä escuelar uñtat wakichapjjchïna. Ukat mä qawqha tiempotjja, Jehová Diosajj akham sänwa: “Saram jichhpacha Samarian jakir Israelan Acab reyin ukaru” sasa (1 Reyes 21:18). ¿Kunsa Acab reyejj lurpachäna?\nJupajj Dios contraw saytʼjjäna, ukhakamajja Israel markan reyinakajj utjkän ukanakat jupapuniw sinti jan walinak lurawayäna. Jezabel warmimpiw casarasïna ukat uka warmejj Baal diosar yupaychapjjañapatakiw Israel markar chʼamañchäna. Acab reyejj ukhamarakiw Baal diosar yupaycharakïna (1 Reyes 16:31-33). Baal diosapar yupaychkasajj templonakapan kunayman qʼañu luräwinak lurapjjerïna, wawanakaparus jakkirpachwa phichantapjjerïna. Ukat ‘Siria markankir Ben-hadad sat reyir jiwayanim’ sasin Jehová Diosajj siskäna uk janiw Acab reyejj istʼkänti, inas qollqe munasin jan istʼkchïnti (1 Reyes 20 jalja). Ukampis Acab reyimpi warmipampejj jupanakatakik taqe kun munasajj jukʼamp jan walinakwa lurapjjäna.\nAcab reyejj Samaria markan mä jachʼa palacionïnwa, ukat Jezreel cheqans ukhamaraki, ukasti Samaria markat 37 kilometronak sarañankänwa. Ukanjja mä suma uva yapuw utjäna, ukajj Nabot sat chachankänwa. Acab reyejj uka yapwa wal munäna, ukat Nabot chacharuw ‘uka uva yapum aljtʼita, jan ukajj uka oraqe lantejj yaqha oraq jukʼamp sum churäma’ sasaw säna. Jupasti akham sänwa: “Jan Diosajj munpati jumar churjjañajja, kuntï nayajj awkinakajjata herencia katoqkta ukjja” sasa (1 Reyes 21:3). Nabot chachajj jan istʼasiri kʼullu jaqënwa sasin inas yaqhepajj amuychispa. Ukampis jupajj Jehová Diosan leyiparuw istʼaskäna, Leyirjamajja familiat herencia katoqat oraqejj janiw aljasiñapäkänti (Levítico 25:23-28). Nabot chachajj janiw Diosan leyinakap pʼakintañ munkänti. Ukhamarusa Diosaruw wal confiyañapäna ukat janirakiw ajjsarañapäkänti, kunattejj reyir jan istʼkaspäna ukhajj kuna jan walinsa jikjjatasispäna uk sum yatïna.\nAcab reyejj janiw Jehová Diosan leyinakapar yäqkänti. Kuntï munkäna uk jan jikjjatasajj “wali llakita, coleratarakiwa” palaciopar sarjjäna. “Purisinsti perqa uñtatawa ikintjjäna, ukatsti janirakiw manqʼañsa munkarakïnti.” (1 Reyes 21:4.) Ukat Jezabel warmipajj chachapar mä wawar uñtat coleraskir uñjasajja, kuntï munkäna uk jikjjatañatakejj ina chʼusatwa mä familiar jiwayañ amtäna.\nKuna jan waltï Jezabel warmejj lurkäna ukanak liyisajj chhijtayasiñjamawa. Leyirjamajja, maynïr jan walit juchañchañatakejj pä testigow munasïna, uk Jezabel warmejj sum yatïna (Deuteronomio 19:15). Ukatwa Acab reyin sutipjjar Jezreel cheqankir jilïrinakar cartanak apayäna. Ukanjja, pä kʼari testigonak thaqhapjjañapatakiw mayïna, ukhamat Nabot chachar Dios contraw saytʼi sasin kʼarintapjjañapataki. Uka tiemponjja, Dios contra saytʼirinakarojj jiwayapjjerïnwa. Kuntï Jezabel warmejj amtkäna ukajj phoqasïnwa. Ukat “pä kʼari testigonaka[w]” Nabot contra parlapjjäna, ukat qalamp kʼupjasaw Nabot chachar jiwayapjjäna. Wawanakaparus jiwayapjjarakïnwa * (1 Reyes 21:5-14; Levítico 24:16; 2 Reyes 9:26). Kunjamtï amuyktanjja, Acab reyejj warmiparukiw munañapar kuns lurañapatak jaytjjäna, ukatwa warmipajj jan juchani jaqenakar jiwarayäna.\nKuntï Acab reyisa Jezabel warmis lurapkän uk Jehová Diosajj Elías profetar yatiykäna ukhajja, kunjamakis jupajj jikjjataspachäna uk amuysnawa. Kunjamsa jan wali jaqenakajj suma jaqenakar tʼaqhesiyi uk uñjañajj wali llakkañawa (Salmo 73:3-5, 12, 13). Jichhürunakan sapa kutiw ukham tʼaqhesiyir uñjtanjja, awisajj Diosan khitatapätwa sapki uka munañan jaqenakasa, ukhamarakiw ina chʼusat jaqenakar tʼaqhesiyapjje. Ukampis aka sarnaqäwejj wal chuymachtʼistu, kunattejj Diosaw taqe ukanak sum uñjaski (Hebreos 4:13). Ukanak uñjasajj ¿kunjamakis Diosajj jikjjataspacha?\n‘JUMA UÑISIREJJATI MAYAMP JIKJJATISTA’\nJehová Diosajj Acab reyin ukaruw Eliasar khitäna. Jupajj “Nabot chachan uva yapupan[kaskiwa]” sasaw säna (1 Reyes 21:18). Jezabel warmejj uka uva yapojj jumankjjewa siskäna ukhajja, Acab reyejj ratukiw yapu uñjir saräna. Jehová Diosajj jupar uñjaskatapjja janiw akchʼas amuykänti. Uva yapu uñjasajj wal kusispachäna, inas uka cheq mä suma jardinar tukuyañ amtchïna. Ukhamaruw Elías profetajj mä akatjamat jikjjatäna. Acab reyejj jupar uñjasajj wali coleratäjjänwa, ukat qhoru arumpiw akham säna: ‘Juma uñisirejjati mayamp jikjjatista’ sasa (1 Reyes 21:20).\nUka arunakapampejj Acab reyejj jan amuytʼasirïtap pä toqet uñachtʼayäna. Nayraqatjja, ‘mayamp jikjjatista’ sasinjja, Diosat armtʼasjjatapwa uñachtʼayäna. Kunattejj Jehová Diosajj jupar uñj-jjänwa. Acab reyejj yatkasin jan walinak luratapa ukat Jezabel warmipan jan wali luratanakapat kusisitapsa Jehová Diosajj sum uñjaskäna. Jupajj sumwa chuymap uñjäna, Acab reyin chuymapan janiw khuyaptʼayasiñas ni cheqapar uñjañas utj-jjänti. Ukat yaqhasti, Eliasar ‘juma uñisirejja’ sasinjja, Jehová Diosan amigopar uñisitapwa Acab reyejj uñachtʼayäna, ukampis Eliasajj jan wali luratanakap jaytañapatakiw jupar yanaptʼaspäna.\nAcab reyin jan amuytʼasirïtapat ¿kuns yateqsna? Taqe kuntï lurktan uk Jehová Diosaw uñjaski, uk janipuniw armañasäkiti. Jupaw munasir Awkisajja. Ukatwa jan wali luratanakas apanukusin kunatï cheqapäki uk lurañas muni. Jupajj jan jitheqtir suma amigonakap toqew yanaptʼistu, jupanakajj Elías profetjamaw Diosan arunakap yatiyapjjestu. Ukhamajj jupanakar enemigosarjam uñjañajj janiw walïkaspati (Salmo 141:5).\nEliasajj akham sasaw Acab reyir säna: “Jumarojj jikjjatsmawa” sasa. Jupajj lunthatätapa, jaqe jiwayirïtapa ukat kutkatasirïtap Eliasajj sum yatïna. Ukham jan walinak lurir reyimp parlañatakejj jan ajjsarirïñaw wakispachäna. Ukatsti kuntï Diosajj Acab reyitak arskäna ukwa yatiyäna. Kuna jan walinaktï Acab reyin familiapajj lurkäna uka pachparakwa markpachajj lurjjapjjäna, ukatwa Diosajj jupanakar tukjañ amtäna. Jezabel warmis ukhamarakiw mutuyatäñapäna (1 Reyes 21:20-26).\nElías profetajj janiw akham amuykänti: ‘Jaqenakajj jan walinak lurasipkakiniwa, janiw khitis jupanakar mutuykaniti’ sasa. Jichhürunakanjja waljaniw ukham amuyapjje. Ukampis Bibliankir aka sarnaqäwejj Jehová Diosan taqe kuns uñjaskatapa ukat horasapar taqe kuns cheqapar uñjirïtapwa amtayistu. Ukat oraqpachan ina chʼusat tʼaqhesiñajj utjki ukanakjja niyaw tukjjani sasaw Bibliajj qhanañchi (Salmo 37:10, 11). Inas maynejj akham jisktʼaschispa: “¿Diosajj jan amuytʼasati juchañchi, jan ukajj khuyaptʼayasiricha?” sasa.\n‘¿UÑJTATI KUNJAMSA ACAB REYEJJ NAYRAQATAJJAN JISKʼAR TUKOJJA?’\nAcab reyin luratap uñjasajja, Eliasajj muspharpachänwa. Bibliajj akham siwa: “Kunapachatï Acab reyejj taqe uka arunaka istʼäna ukkhajja, isipjja chʼiyanoqasïnwa, ukatsti chhankha isinakwa uchasïna, ukhamarak ayunarakïna. Uka isimpirakiw ikirakïna, wali llakitaw sarnaqarakïna” sasa (1 Reyes 21:27). ¿Reyejj arrepentispachänti?\nCheqas kunatï askïki uk lurañwa amtäna. Jupajj Dios nayraqatan jiskʼaruw tuküna, uk lurañajj wali chʼamäpachänwa, kunattejj wali jachʼa jachʼa tukuri ukat qhoru jaqënwa. Ukampis ¿taqe chuymat uk lurpachäna? Uk sum amuyañatakejja, qhepat uttʼayaskäna uka Manasés reyit parltʼañäni, jupajj Acab reyit sipans jukʼamp jan walinakwa luräna. Kunapachatï Jehová Diosajj Manasés reyir juchañchäna ukhajja, jupajj Dios nayraqatan jiskʼaruw tuküna ukat yanaptʼap mayirakïna. Ukampis janiw ukak lurkänti, jan ukasti askirjamaw jakäwip mayjtʼayäna: idolonak lurkäna ukanak qʼal tukjäna ukat Jehová Diosar serviñatakiw chʼamachasïna, ukat jupjam lurapjjañapatakiw markankirinakar chʼamañchäna (2 Crónicas 33:1-17). ¿Acab reyejj ukhamarakti lurpachäna? Janiwa.\nKunjamsa Acab reyejj jikjjatasïna uk Jehová Diosajj sum uñjäna, ukatwa Eliasar akham säna: “¿Uñjtati kunjämsa Acab reyejj nayan nayraqatajjan jiskʼar tukojja? Ukampis nayan nayraqatajjan jiskʼar tukutapatjja, janiw familiapjjarojj jan waltʼañjja apayankäti jupan jakañapkama, jan ukasti wawapan jakañapanwa ukjja apayanëjja” sasa (1 Reyes 21:29). ¿Jehová Diosajj Acab reyir perdonaskänti? Janiwa, jupatï taqe chuyma arrepentisispäna ukhakiw Diosajj khuyaptʼayasispäna (Ezequiel 33:14-16). Niyakejjay Acab reyejj jan wali luratanakapat mä jukʼak pesayaschïnjja, Jehová Diosajj mä jukʼakwa jupat khuyaptʼayasirakïna. Acab reyejj janiw taqpach familiapar tukjat uñjkänti.\nUkampis Jehová Diosajj Acab contra arskäna uk janiw mayjtʼaykänti. Mä qawqha urunakatjja, kunjamatsa Acab reyejj mä guerrar sarasin jiwaspa uk amuytʼañatakiw Diosajj angelanakapar jisktʼäna. Ukat ukarjamaw lurasïna, Acab reyirojj guerranwa usuchjapjjäna ukat wila mayakiw carropan jiwjjäna. Kunjamsa ukanakajj pasäna uk Bibliajj akham qhanañchi: carrop jarisipkäna ukhajja, anunakaw Acab reyin wilap jallqʼapjjäna. Ukhamatwa kuntï Jehová Diosajj Elías profeta toqe Acab contra arsuwaykän ukajj taqen uñjkat phoqasïna. Jupajj akham sänwa: “Kawkhantejj anunakajj [Nabot chachan] wilapa jallqʼapkäna, ukkhanrakwa juman wilamjja anunakajj jallqʼapjjarakini” sasa (1 Reyes 21:19; 22:19-22, 34-38).\nEliasatakisa, Eliseotakisa ukat Diosat jan jitheqtas servirinakapatakis kunatï Acab reyir paskäna ukajj mä chuymachäwïnwa. Kunattejj Jehová Diosajj janiw Nabot chachan jan ajjsartʼirïtapsa ukat iyawsäwinïtapats armaskänti. Ukhamajj cheqapar uñjiri Jehová Diosajj jan walinak lurapki ukanakarojj kunjamatsa juchañchapuniniwa. Ukampis awisajj wakiski ukarjamaw khuyaptʼayasi, ukat janiw kunjamtï mutuyañ amtkäna ukarjam mutuyjjeti, uk yatiñajj wal chuymachistu (Números 14:18). Elías profetatakejj uk yatiñajj wali askïpachänwa, kunattejj walja maranakaw taqe kun munañanaparjam apnaqer qhoru reyir aguantawayäna. ¿Ina chʼusat jumajj tʼaqhesiwaytati? ¿Diosan taqe ukanak chhaqtayañap munasmati? Elías profetan iyawsäwipatwa yateqasiñama, jupasti Eliseo yanapiripamp chikaw Diosan arunakap yatiyaskakïna ukat kunatï cheqäki ukpunwa luräna.\n^ tʼaqa 3 Israelitanakajj Baal diosarojj jallu puriyiri ukat mirayir diosäkaspas ukham uñjapjjäna, ukatwa Jehová Diosajj Israel markan kimsa mara chikatani machʼa utjayäna, ukhamat Baal diosan jan kun lurirïtap uñachtʼayañataki (1 Reyes 18 jalja). Elías profetat jukʼamp yatjjatañatakejj “Jupjam iyawsäwinïpjjañäni” siski uk uñjjattʼäta, ukajj Yatiyañataki julio-septiembre 2008 revistan jikjjatasi.\n^ tʼaqa 13 Nabot chachan wawanakap uka uva yapu jan katoqapjjañapatakiy inas Jezabel warmejj jiwarayañ amtchïna. Kunatsa Diosajj ukham ina chʼusat tʼaqhesiñanaka ukhamak uñchʼukpacha uk yatiñatakejj “Kunsa liytʼirinakajj yatiñ munapjje” siski uka yatichäwi aka pachpa revistan uñjjattʼam.\nElías profetajj altʼat chuymanïnwa, ukat Eliseoruw jupa lanti uttʼayäna\nElías profetajj kunatï cheqäki ukpunwa luräna\nNAYRÏR PAGINAN PʼEQEÑCHÄWIPA Mä jachʼa chʼajjwäwiw oraqpachar mayjtʼayawayi\nNAYRÏR PAGINAN PʼEQEÑCHÄWIPA Chʼajjwäwinaka ukat tʼaqhesiñanak ¿khitis utjaypacha?\nBIBLIAT YATJJATASAW NAYRA JAKÄWINAKAPJJA JAYTAWAYAPJJE Bibliajj mä suma paraisot parlki ukaw yanaptʼawayitu\nOUR READERS ASK Apnaqerinakajj yaqhepanakar tʼaqhesiyki uk ¿kunatsa Diosajj ukhamak uñchʼukpacha?\nJUPJAM IYAWSÄWINÏPJJAÑÄNI Kunatï cheqäki ukpunwa luräna\nText Aka archivonakanwa qellqatanak apaqasma YATIYAÑATAKI Febrero 2014 | Mä jachʼa chʼajjwäwiw oraqpachar mayjtʼayawayi\nFebrero 2014 | Mä jachʼa chʼajjwäwiw oraqpachar mayjtʼayawayi\nYATIYAÑATAKI Febrero 2014 | Mä jachʼa chʼajjwäwiw oraqpachar mayjtʼayawayi\nDiosajj “Princesa” sasaw sutiyäna\nSara: Suma uñnaqtʼan warmi\nEnoc: Jupajj Diosaruw kusisiyäna\n‘Aka nuwasïwisti Jehová Diosankiwa’


Bolivia: Yacuiba markan yatiyirinakaruw (periodistas) ninamp naqhantayapxatayna\tJaqukipäw uñt'ayata/apkatata 4 lapaka phaxsi 2012 13:14 GMT\nAk uñt'ayama: Boliviankir Fernando Vidal yatiyirimp Karen Arce, Radio Popular uksankir askichirimpix Yacuiba marka, Argentina markamp qurpask uksan jan walt'ayapxatayna [en] 29 phaxsüru urun taypi sata phxasin 2012 pusi ajan imantatanakamp yanqhachata.Uka chachanakax Vidal jilarux gasolinampiw ch'allkatapxatayna ukat ninamp naqtayapxatayna. Arce ukas uka kipka usuchjatarakiw qhipartatayna.\nSINTI JAN WALT'AW UÑT'AYÄWI: Yacuiba markan Radio Popular ukax atentado terrorista ukan jan walt'ayätanwa. 4 jaqiw ajanunakapas imantat estudio de la Radio uksar mantapxtayna ukatx gasolinampiw Fernando Vidal yatiyirin ajanupar ch'allkatapxatayna. Tata Fernando Vidal yatirix qullayasiñ utan uñjataski. Ukakipkarakiw Twitter ukat Facebook uksan jamuqanak uka jan walt'äwitx uñt'ayäna:\nReportero sin Fronteras [en] uksatx yatxatäwinx “mä qillqata katjawayi”. Ukapachparakiw Farfán jilamp aruskipatax yatisi, ukatx sataynawa:\nCitizen MediaLibertad de ExpresiónMedia & Journalism


Diosan arunakap yatiykasajj sinttʼasirïpjjañäni | Congregacionan yatjjatañataki\nYatiyañataki (congregacionan yatjjatañataki) | Marzo 2019\n¿Kuna arutsa liytʼäta? Acholi Afrikáans Akha Albanés Alemania markan amparamp parlirinakataki Alemán Alemán bajo Altaico Aluro Amis Amárico Angola markan amparamp parlirinakataki Argentina markan amparamp parlirinakataki Armenio Aucano Australia markan amparamp parlirinakataki Aymara Ayá Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Biak Birmano Bislama Bolivia markan amparamp parlirinakataki Boulou Brasil markan amparamp parlirinakataki Búlgaro Caboverdés Cakchiquel occidental Camboyano Catalán Cebuano Chabacano Changana (Mozambique) Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Costa Rica markan amparamp parlirinakataki Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croata Cuba markan amparamp parlirinakataki Damara Dangme Danés Dayak Digor Diula Duala Ecuador markan amparamp parlirinakataki Edo Efik Embunda Endebele Endonga Endáu Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Garífuna Georgiano Gitonga Gran Bretaña markan amparamp parlirinakataki Grecia markan amparamp parlirinakataki Griego Groenlandés Guaraní Guatemala markan amparamp parlirinakataki Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Honduras markan amparamp parlirinakataki Hungaria markan amparamp parlirinakataki Húngaro Iban Ibanag Ibinda Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kachin Kannada Kaonde Kayin sgaw Kazajo Kazajo (alfabeto árabe Kekchí Kenia markan amparamp parlirinakataki Kikamba Kikongo Kikuyu Kiluba Kimbundu Kiniaruanda Kipende Kirguís Kiribatiano Kirundi Kisi Kisonge Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Lengua de señas salvadoreña Lenguaje de señas zambiano Letón Lhukonzo Lifu Lingala Lituano Lomue Luganda Lunda Luo Luvale Macedonio Macua Makua-meeto Malawi markan amparamp parlirinakataki Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mingreliano Mixe del norte Mixteco (Guerrero) Mizo Mongol Moré Motu Mozambique markan amparamp parlirinakataki México markan amparamp parlirinakataki Navajo Ndebele (Zimbabue) Nepalés Ngäbere (o guaymí) Nias Nicaragua markan amparamp parlirinakataki Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Palauano Panamá markan amparamp parlirinakataki Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués República Checa markan amparamp parlirinakataki Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumania markan amparamp parlirinakataki Rumano Runyankore Rusia markan amparamp parlirinakataki Ruso Rutoro Samoano Sango Saramacano Sena Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tailandia markan amparamp parlirinakataki Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Uigur (alfabeto árabe) Umbundú Urdu Uruund Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zimbabue markan amparamp parlirinakataki Zulú chin haka chin haka Chin haka sanguir Árabe Ñanya Ñemba\nDiosan arunakap yatiykasajj sinttʼasirïpjjañäni\n“Jupanakat walpun sinttʼasïna [...]. Ukatwa jupanakar kunayman toqenakat yatichañ qalltäna” (MAR. 6:34).\nCANCIÓN 70 Diosar uñtʼañ munirinakar thaqapjjañäni\n¿KUNANAKATSA YATJJATASKAÑÄNI? *\n1. ¿Jesusat kun yatiñas chuymar purtʼistu?\nPANTJASIR jaqenakjamajj kuna jan walinakansa uñjastan uk Jesusajj sum yati, ukajj chuymar purtʼkiripuniwa. Aka oraqenkkäna ukhajja, Jesusajj ‘kusisipkäna ukanakampejj kusisïnwa, jachapkäna ukanakampejj jacharakïnwa’ (Rom. 12:15). Amuytʼañataki, 70 discipulonakapajj jaqenakan sum istʼapjjatapat wali kusisit kuttʼanipkäna ukhajja, Jesusajj kusisirakïnwa (Luc. 10:17-21). Lazaron jiwatapat wal jachapkäna ukanakar uñjasasti, “Jesusajj walpun llaktʼasïna, chuymapsa chʼalljjtayasirakïnwa” (Juan 11:33).\n2. ¿Kunatsa Jesusajj jaqenakat sinttʼasïna?\n2 Jesusajj janis pantjasir jaqëkchïnjja, jucharar jaqenakarojj khuyaptʼayasiñampi sinttʼasiñampiw uñjäna. ¿Kunatsa ukham uñjpachäna? Jupajj wali munasirïnwa. Kunjamtï pasïr yatichäwin yateqawayktanjja, jaqenakaruw jukʼamp munasïna (Prov. 8:31, NM). Ukham munasitapatwa kunas jaqen chuymapan utji uk yatiñ munarakïna. Apóstol Juanajj akham sänwa: “Kunas jaqen chuymapan utji uksa sum jupajj yatirakïna” sasa (Juan 2:25). Jesusajj wal jaqenakat sinttʼasïna, uk amuyasaw waljanejj Reinon suma yatiyäwinakap istʼañ munapjjarakïna. Ukhamajj Jesusat yateqasiñäni ukhajja, jukʼampiw jaqenakar Diosar uñtʼapjjañapatak yanaptʼañäni (2 Tim. 4:5).\n3, 4. 1) Jiwasatï sinttʼasirïñäni ukhajja, ¿kunjamsa Diosan arunakap yatiyañar uñjañäni? 2) ¿Kunsa aka yatichäwin yatjjataskañäni?\n3 “Nayan yatiyañajajj wakisipuniwa” sasaw apóstol Pablojj säna, jiwasan yatiyañasajj wakisirakiwa (1 Cor. 9:16). Ukampis sinttʼasiñatï chuymasan utjani ukhajja, phoqañ laykuki yatiyañat sipansa, jaqenakat llakisitasatwa yatiyañäni. Cheqas “katoqañat sipansa churañanwa jukʼamp kusisiñajj utji” (Hech. 20:35). Uk amtañajja, jukʼamp kusisit yatiyañatakiw yanaptʼistani.\n4 Aka yatichäwinjja, yatiykasajj kunjamsa sinttʼasirïtas uñachtʼaysna ukwa yatjjataskañäni. Nayraqatjja, Jesusajj kunjamsa jaqenakar uñjäna ukwa yateqaskañäni. Ukjjarusti, kunjamsa jupat yateqassna ukwa pusi toqet uñjaskarakiñäni (1 Ped. 2:21).\n¿KUNJAMSA JESUSAJJ YATIYKASAJJ SINTTʼASIRÏTAP UÑACHTʼAYÄNA?\nJesusajj sinttʼasiñatwa chuymachtʼkir yatiyäwinak yatiyäna. (Párrafos 5, 6).\n5, 6. 1) ¿Khitinakatsa Jesusajj sinttʼasïna? 2) Isaías 61:1, 2 textorjamajja, ¿kunatsa Jesusajj jaqenakat sinttʼasïna?\n5 Jesusajj kunapachas jaqenakat sinttʼasitap uñachtʼayäna uk uñjañäni. Mä urojja, jan samartʼasaw Jesusajj discipulonakapampejj Diosan arunakap yatiyäna, janiw manqʼasiñatakis tiemponïpkänti. Ukatwa mä jukʼa samartʼañatakejj ‘mä chʼusa lugarar’ sarapjjäna. Ukampis jaqenakajj tʼijukamaw kawkjarutï sarasipkäna ukar sarapjjäna. Uka jaqenakar uñjasajj ¿kunsa Jesusajj lurpachäna? “Jupanakat walpun sinttʼasïna, jan awatirini ovejanakar uñtasitäpjjatap layku. Ukatwa jupanakar kunayman toqenakat yatichañ qalltäna” (Mar. 6:30-34).\n6 ¿Kunatsa Jesusajj uka jaqenakat sinttʼaspachäna? Jupanakajj ‘jan awatirini ovejanakar uñtasitäpjjänwa’. Yaqhepajj pisinwa jakasipjjäna, kunatï wakiski uk familiapar churañatakejj walja horanakaw urun trabajipjjarakïna. Yaqhepasti, mä familiaran jiwatapatwa wali llakitäpjjäna. Jupanakajj kunjamas jikjjatasipjjäna uk Jesusajj yatïnwa. Kunjamtï pasïr yatichäwin yateqawayktanjja, jaqenakajj kuna llakinakantï uñjasipkäna uka llakinakanwa Jesusajj uñjasirakpachäna. Ukatwa jaqenakat sinttʼasïna, chuymachtʼkir yatiyäwinaksa yatiyarakïna (Isaías 61:1, 2 liytʼañataki).\n7. ¿Kunsa Jesusat yateqassna?\n7 ¿Kunsa Jesusat yateqassna? Jichhürunakanjja, jaqenakajj ‘jan awatirini ovejanakar uñtasitäpjjarakiwa’, kunayman jan walinakanwa uñjasipjjaraki. Ukampis jiwasaw jupanakarojj Reinon suma yatiyäwinakap yatiysna (Apoc. 14:6). Ukatwa Jesusat yateqasisajja, ‘jan kunani, aynachtʼat jaqenakat khuyaptʼayasisajj’ suma yatiyäwinak yatiytanjja (Sal. 72:13). Cheqas jaqenakat sinttʼasitas laykuw yanaptʼañ muntanjja.\n¿KUNJAMSA SINTTʼASIRÏTAS UÑACHTʼAYSNA?\nJaqenakajj kuna yanaptʼsa munapjje ukwa amuyañasa. (Párrafos 8, 9).\n8. ¿Kunas jaqenakat sinttʼasiñatak yanaptʼistaspa? Uk mä uñachtʼäwimp qhanañchtʼam.\n8 Yatiyktan uka jaqenakat sinttʼasiñatakejja, kunsa amuyapjje, kunjamäsipkisa uk amuyañatakiw chʼamachasiñasa, kunjam uñjatäñtï munktan ukhamarakiw jupanakar uñjañasa (Mat. 7:12). * ¿Kunas ukatak yanaptʼistani? Uk jichhajj pusi toqet uñjañäni. Maya, jaqenakajj kunjam yanaptʼatäñsa munapjje ukwa amuyañasa. Uk amuytʼañatakejj mä suma doctorat parltʼañäni. Uka doctorajja, sapa usutajj kunan yanaptʼatäñsa muni uk amuyañatakiw chʼamachasi. Usutar jisktʼasajj sumwa istʼaraki. Kuna qollanaksa umaspa uk jankʼak sañat sipansa, kunas usutatak walïspa ukwa nayraqat sum amuytʼi. Diosan arunakap yatiykasajj niya ukhamarakwa lurtanjja. Taqenimp mä pachpa toqetak parlañat sipansa, kunjamsa jakasipjje, kunsa amuyapjje ukarjamaw sapa maynimp parltʼtanjja.\n9. 1) ¿Kunsa amtapuniñasa? 2) ¿Jaqenakat jukʼamp yatiñatakejj kunsa lurañasa?\n9 Amtapjjapuniñäni, jiwasajj janiw kunjamsa jaqenakajj jakasipjje, kunarus creyipjje, kunatsa ukar creyipjje uk yatktanti (Prov. 18:13). Ukatwa jupanakar wali amuyumpi jisktʼañasa (Prov. 20:5). Jakktan uka cheqan walikïskchi ukhajja, trabajopata, familiapata, jakäwipata, jan ukajj yaqha ukhamanakatwa jaqenakar jisktʼsna. Ukhamatwa kunatsa Diosan Reinopat istʼapjjañapajj wakisi uk yatiñäni. Uk yatisajja, Jesusat yateqasisaw kunatï jupanakatak wakiski ukarjam parltʼañäni (1 Corintios 9:19-23 uñjjattʼarakïta).\nJaqenakajj kuna jan walinakansa uñjasipjje uk amuyañatakiw chʼamachasiñasa. (Párrafos 10, 11).\n10, 11. 2 Corintios 4:7, 8 textorjamajja, ¿kunas mayninakat sinttʼasiñatak yanaptʼarakistani? Uk mä experienciamp qhanañchtʼam.\n10 Paya, jaqenakajj kunjamsa jakasipjje uk amuyañatakiw chʼamachasiñasa. Ukham lurañaw jupanakat sinttʼasiñatak yanaptʼistani. Ak amtapuniñäni, pantjasir jaqenakjamajja, jupanakjamaw jan walinakan uñjasiraktanjja (1 Cor. 10:13). Supayan apnaqat akapachan jakañas wali chʼamawa, Jehová Diosan yanaptʼapampikiw nayrar sartsna (2 Corintios 4:7, 8 liytʼañataki). Ukampis Diosar jan servirinakatakejja, jan waltʼäwinakar saykatañajj jukʼamp chʼamawa. Ukatwa Jesusat yateqasisajj jupanakat sinttʼastanjja, “suma kusiskañ yatiyäwinak” yatiyaraktanjja (Is. 52:7).\n11 Sergey sat jilatat parltʼañäni. Jehová Diosar jan uñtʼkäna ukhajja, wali ajjsarirïtap laykojj janiw jaqenakamp parltʼirjamäkänti. Qhepatjja, Bibliat yateqañwa qalltäna. Jupajj akham siwa: “Cristianonakajj kuntï yateqapki uk yaqhanakar parlapjjañapawa, ukwa Bibliat yatjjatasajj yateqayäta” sasa. “Janiw kunapachas uk lurirjamäkäti” sasaw jilatajj amuyasïna. Ukampis Jehová Diosaru, ukhamarak cheqa yatichäwinak jan uñtʼirinakajj kunja llakitas jakasipjje uka toqetwa Sergey jilatajj wal lupʼïna. Jupajj akham saskakiwa: “Kuntï yateqkayäta ukajj kusisitäñataki, jan sint llakisiñatakiw yanaptʼitäna. Ukatwa, ‘jaqenakajj aka yatichäwinak yatipjjañaparakiwa’ sasin amuyayäta” sasa. Ukham amuyañaw predicañ jan sint ajjsarañatak yanaptʼäna. Jichhajj akham siwa: “Yatiyañajja, jan sint ajjsarirïñataki, kuntï Bibliat yateqkayäta ukar jukʼamp confiyañatakiw yanaptʼitäna, ukajj janiw cheqaw sañjamäkiti” sasa. *\nYaqhep jaqenakajja, janiw ratukejj Diosar serviñan nayrar sartapkiti. (Párrafos 12, 13).\n12, 13. ¿Kunatsa Bibliat yateqerinakampejj paciencianïñasa? Uk mä uñachtʼäwimp qhanañchtʼam.\n12 Kimsa, Bibliat yateqerinakampejj paciencianïñasawa. Sum uñtʼktan uka cheqa yatichäwinakjja, inas estudionakajj ukhapun istʼapjjchi. Ukhamarus yaqhep jaqenakatakejja, religionapajj wali wakiskiriwa, “familiajampisa markajampis ukaw mayachtʼitu” sasaw sapjje. ¿Kunjamsa jupanakar yanaptʼsna?\n13 Aka toqet amuytʼañäni. Wali jaya tiemponi mä puente lantejj yaqha puente lurasiski ukhajja, jaqenakan pasapjjañapatakejj janiw merqʼe puentejj allthapiskiti. Machaq puentejj tukuyatäjje ukhaw merqʼe puentejj allthapisiskañapa. Bibliat yatichañajj niya ukhamarakiwa. Kunarutï creyki uk jaytañapatak mä jaqer janïr maykasajja, Bibliat yateqaski uka yatichäwinakar wali valoranit uñjañapatakiw nayraqat yanaptʼañasa. Ukhamatakwa jupajj creencianakap jaytañ munani. Ukampis janiw ratuk jaytkaniti (Rom. 12:2).\n14, 15. Aka oraqen wiñay jakasiñ toqet jan sum yatipki uka jaqenakarojja, ¿kunjamsa yanaptʼsna?\n14 Jaqenakar pacienciamp uñjañäni ukhajja, janiw Biblian yatichäwinakapar jankʼak iyawsapjjañap suykañäniti. Jupanakat sinttʼasitasatjja, qhawqha tiempojjay Bibliat amuyapjjañapatak munaschini ukarjamaw yanaptʼañäni. Amuytʼañataki, aka oraqen wiñayatakiw mä Paraison jakasjjañäni sasin Bibliajj yatichki ukjja, walja jaqenakajj janiw sum yatipkiti. Yaqhepajja, “jiwañampiw taqe kunas tukusjje” sasaw sapjje. Yaqhepasti, “suma jaqenakajj alajjpacharuw sarjjapjje” sasaw sapjjaraki. ¿Kunjamsa Biblian yatichäwinakapar iyawsapjjañapatak yanaptʼsna?\n15 Mä jilatarojj ak lurañaw yanaptʼi. Nayraqatjja, Génesis 1:28 texto liytʼasajj “¿kawkinsa, ukat kunjam jakasiñassa Diosajj munäna?” sasaw utanir jisktʼi. Jilaparte jaqenakajja, “aka oraqen kusisit jakasiñaswa munäna” sasaw sapjje. Ukjjarusti, Isaías 55:11 texto liytʼasajja, “¿Diosan amtapajj pachpakïskpachati?” sasaw jilatajj utanir jisktʼaraki. “Jïsa, pachpakïskiwa” sasaw waljanejj sapjje. Tukuyañatakisti, Salmo 37:10, 11 texto liytʼasajja, “¿kunjamsa jaqenakajj jutïrin jakasipjjani?” sasaw jilatajj utanir jisktʼi. Ukhamatwa Diosan amtapajj pachpakïskatap amuyapjjañapataki waljanir yanaptʼawayi.\nMä carta apayañasa yaqha ukhamanak lurañasa, wal mayninakar yanaptʼaspa. (Párrafos 16, 17).\n16, 17. Proverbios 3:27 qellqatarjamajja, ¿kunjamatsa sinttʼasirïtas uñachtʼaysna? Uk mä experienciamp qhanañchtʼam.\n16 Pusi, kunjamsa jaqenakat llakisitas uñachtʼaysna uk amuytʼañasawa. Utanejj jan tiemponïki uka horasan utap leqtʼstan ukhajja, disculptʼasiñasawa, “yaqha horasan kuttʼanï” sasaw sarakiñasa. Inas utanejj mä kunan yanaptʼayasiñ munarakchi, jan ukajj usutätap layku, jilïrïtap laykojj inas utat jan mistuñ puedkarakchi. Ukapachajja, jiwasaw kun altʼiris sararapsna, jan ukajj yaqha ukham lurañanakan yanaptʼsna (Proverbios 3:27 liytʼañataki).\n17 Sinttʼasiñat mayninakar yanaptʼasajja, kuna bendicionanaksa katoqsna uk jichhajj uñjañäni. Mä familian wawapajja, naskäna ukürpachaw jiwjjäna. Uk yatisajja, mä kullakajj chuymachtʼkir textonakani mä cartwa uka familiatak qellqäna. ¿Cartapajj familiar yanaptʼpachänti? ¡Jïsa! Jiwkäna uka wawan mamapajj akham sasaw kullakar qellqäna: “Masürojj wali llakitäyätwa. Cartamajj walpun familiajarusa nayarus yanaptʼawayapjjetu. Yuspärañatakejj janiw arunakajas utjkituti. Masürojj mä pä tunka kutiw cartam liytʼpachäta. Wali chuymachtʼkiri, chʼamañchtʼkir suma arunakaniwa. Taqe chuymaw uka cartat yuspärapjjsma” sasa. Jiwasatï tʼaqesisipki ukanakat sinttʼasiñäni, yanaptʼarakiñäni ukhajja, uka kullakjamarakiw walja bendicionanak katoqañäni.\nKUNTÏ LURIRJAMÄKTAN UKAK LURAÑASWA DIOSAJJ SUYI\n18. Kuntï 1 Corintios 3:6, 7 textojj siski ukarjamajja, ¿kunsa janipun armañasäki, ukat kunatsa?\n18 Kunsa Diosajj sapa maynit suyi ukwa amuyañasa. Jaqenakan Diosar uñtʼapjjañapatakejj walsa chʼamachaskstanjja, Jehová Diosakiw jupar serviñan nayrar sartapjjañapatakejj jaqenakar yanaptʼaspa, uk janipuniw armañasäkiti (1 Corintios 3:6, 7 liytʼañataki). Diosaw jaqenakarojj Jupan ukar irpani (Juan 6:44). Sapa maynirakiw kunatï chuymapan utjki ukarjamajj Biblian yatichäwinakapar iyawsaniti janicha uk amtjjañapa (Mat. 13:4-8). Jesusajj wali suma yatichirïkchïnsa, jilaparte jaqenakajj janiw istʼapkänti. Ukhamajj yatiyktan ukanakat waljanejj jan istʼapkistani ukhajja, janiw aynachtʼañasäkiti.\n19. Yatiykasajj jaqenakat sinttʼasiñäni ukhajja, ¿kuna bendicionanaksa katoqañäni?\n19 Diosan arunakap yatiykasajj jaqenakat sinttʼasiñäni ukhajja, walja bendicionanakwa katoqañäni. Sañäni, jukʼamp kusisitaw yatiyañäni, ‘wiñay jakañatak suma chuymanïpki ukanakarusa’, Reinon suma yatiyäwinakap istʼapjjañapatakiw yanaptʼarakiñäni (Hech. 13:48). Ukhamajj mayninakar ‘yanaptʼirjamäsajj taqenir yanaptʼapjjañäni’ (Gál. 6:10). Ukhamatwa alajjpachankir Jehová Dios awkisar jachʼañchañajj kunja kusiskañasa uk yatiñäni (Mat. 5:16).\nDiosan arunakap yatiykasajja, ¿kunatsa jaqenakat sinttʼasiñajj wali wakiskiri?\nYatiykasajja, ¿kunjamsa Jesusajj jaqenakat sinttʼasitap uñachtʼayäna?\n¿Kunjamsa yatiykasajj jaqenakat sinttʼasitas uñachtʼaysna?\nCANCIÓN 64 Cosechjja, kusisit apthapipjjañäni\n^ Párrafo 5 Diosan arunakap yatiykasajj jaqenakat sinttʼastan ukhajja, jukʼamp kusisitätanwa, jaqenakas jukʼampiw istʼañ munapjjestu. ¿Kunatsa ukhamäpacha? Aka yatichäwinjja, kunjamsa Jesusajj jaqenakat sinttʼasïna ukwa yatjjataskañäni, jiwasas kunjamsa yatiykasajj jaqenakat sinttʼassna ukwa pusi toqet yatjjataskarakiñäni.\n^ Párrafo 8 “Jesusan ewjjaparjam yatiyapjjañäni” siski ukwa Yatiyañataki 15 de mayo, 2014 revistan uñjjattʼäta.\n^ Párrafo 11 Jutïr urunak jan qarjtas suytʼasipkakiñäni: Sergey Botankin sat video uñtäta, ukjja JW Broadcasting cheqan ENTREVISTANAKAMPI EXPERIENCIANAKAMPI > BIBLIAT YATJJATASAW NAYRA JAKÄWINAKAP JAYTAWAYAPJJE siski ukanwa thaqtasma.\n“¿Kunarak nayan bautisasiñajatak jarkʼitaspasti?”\nJehová Diosan arup istʼapjjañäni\nSuma chuymanïña: ¿kunjamsa suma chuymanïsna?\n“Amén” satasajj Diosatak wali valoraniwa\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Marzo 2019\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Marzo 2019\nYATIYAÑATAKI (CONGREGACIONAN YATJJATAÑATAKI) Marzo 2019


Job 2 - Holy Bible [Aymara Bible 1997] - (Job 2)\nYakha urusti Tatitun ucaruw uñstiri jutapjjäna, alajjpachanquir Diosan sirvirinacapajja, jupanacampi chicasti Supayajj jutaraquiquïnwa.\nUcatsti Tatitojj Supayarojj jisct'araquïnwa: —¿Cawquitsa jumajj jutta? —sasa. Supayasti saraquïnwa: —Nayajj orake maysat maysa muytanïwitwa jutascta —sasa.\nUcat Tatitojj Supayarojj saraquïnwa: —¿Job sat sirvirejjaru uñjaniwaytati? Janiw qhitisa orakenjja utjquiti jupjama cheka, asqui jakejja, jupasti janipuniw qhitirus ñankha lurañ munquiti. Ucampis jumajja ina ch'usatsa yänacapsa, uywanacapsa tucjaychista; jupajja uqhama luratas janiw mayjt'asquiti, sarnakäwipasa pachpaquïsquiwa —sasa.\nUcat Supayajj Tatiturojj saraquïnwa: —Mayni jaketaquejja janchipatejj waliquïscchi jan cuna camachata ucajja take cunasa waliquïsquiwa. Ucampis mä jakejja jacañapa khespiyasiña laycojja cunsa luraquispawa.\nJichhasti janchiparu llamct'am, ucatsti ucapachaw uñjäta cunjämtejj juman ajanumaru ñankha arunacampi maldecïtam ucjja —sasa.\nUcat Diosasti Supayarojj saraquïnwa: —Waliquiwa, jichhasti jupampejj jumajja cunjämtejj muncta uqhamaru luram, ucampis jacañapaqui jan apakamti —sasa.\nUcatsti Supayajj Tatitun ucata mistuwayasinjja, Job chacharojja jan kollcaña llejjti usumpiw usuntayäna. Ucatsti uca llejjti usojja cayuta, p'ekecamaw catuntäna.\nUcat Job chachajj khella taypiru konuriw sarjjäna, uqhamaraqui ñek'e phuqhu p'aquit jiq'illitampiw jat'isiscäna.\nJob chachasti saraquïnwa: —¡Warmi, jan uqhama cuna jan walinacsa parlamti! ¿Jiwasatejj Diosatjja asquinac catokstan ucapachasti janit jan walt'añanacjja Diosat catokcaracsna? —sasa. Uqhamäcasinsa Job chachajja janiw cuna juchanacsa lurcänti, janiraquiw lacapampis cuna jan walinacsa arscaraquïnti.\nPurisinsti Job chacharojj jan uñt'caya jicjjatapjjäna; uqham jan wali uñjasinsti wararipjjänwa, jachapjjaraquïnwa, uqhamaraqui isinacapsa ch'iyanokasipjjäna, p'ekenacaparusa lak'ampiw willjjatasipjjaraquïna.\nUcatsti Job chachampi chicaw kont'asipjjäna. Jupanacasti pakallko urumpi pakallko arumampiw ucancapjjäna, janiraquiw arsa arsupcänti Job chachan t'akhesitapajj sinti jach'ätap laycu.


Judas 1 - Holy Bible [Aymara Bible 1997] - (Jud 1)\nNaya Judas, Jesucriston sirviripa, Jacobon jilaparaquiw aca carta kellkta qhitinacarutï Dios Awquejj jawsqui, uqhamarac yakhachqui jupancapjjañapataqui ucanacaru. Ucanacasti imatäpjjewa Jesucristompi mayachatätap laycu.\nJumanacasti jilarquiri qhuyapayasiña, sumancaña munasiñaraqui catokapjjam.\nMunat jilatanaca, walpun munapjjäyäsma cunatejj jumanacansa, uqhamarac nayans utjqui uca khespiyasiñ toket kellkaniñjja. Ucampis jichhajj waquisiw jumanacar aca carta kellkaniñajjajja, cunatejj mä cutejj Diosanquirinacarojj catuyatäcäna uca iyawsäw laycu nuwasipjjañamataqui.\nYakhepanacajj sallkjañanac toke mantanipjje, ucanacarusti Kellkatanacajj nayra pachanacatpachwa uñacht'ayäna cuna juchañchäwtejj catokañanacapäqui ucjja, jan wali jakenacäpjjatap laycu. Uca ñankha lurir jakenacajj Diosan qhuyapayasiñapjja maysaruw uñtayapjje jan wali luräwinacapan jacañataqui, ucatsti apanucupjjewa jiwasan mä sapa Uywirisaru Tatit Jesucristorusti jan uñt'ir tucupjje.\nJumanacajj yatipcsta ucasa amtayañ munapjjsma, Tatitojj Egiptotsa Israel marcaparojj apsuncchïnsa, ucatsti t'unjaraquiwa qhitinacatejj jupanac taypitjja jan iyawsapcän ucanacarojja.\nUqhamaraqui cawquïr angelanacatejj jan sum imapcäna lurañanacapjja, jan ucasti utjäwinacapjja jaytanucupjjän ucanacarojj Diosajj preso catjjäsisqui jach'a taripäwi urutaqui, ch'amacanacan jan tucusquir wiñay cadenanacamp ñach'antata.\nUcampis aca jakenacajj uqhamaraquiw samcanacan jacasajj janchinacapjj k'añuchasipjje, Tatitun munañanïtapsti apanucupjjewa, uqhamarac alajjpach ch'amanacarus jisc'achapjjaraqui.\nAca jakenacasti cunattejj jan yatipqui ucanacatjja jan wal parlapjje, ucampis yatipqui ucanacatsa cunjämatejj animalanacajj jan amuyt'a cancañampi uñt'apjjejja uqhamaw jupanacan pachpa t'unjäwipataqui ucjja lurapjje.\n¡Ay cunancapcaquini! Cainan thaquip arquirinacajja Kollke jicjjatañ laycuw maysar saranucupjje, Balaamjama. Coré chachjamaw amuyasipjje, qhititejj juchapat jiwayatäcäna uqhama.\nAcanacasti mä p'enkawa cunatejj jumanacajj munasiñanacamatjja suma fiestanac lurapjjta ucanjja, jupanacasti ucanjja jan ajjsart'asaw mank'apjje, uqhamarac umapjje, jupanacpacha awatirinacjamäpjjewa. Jan uman kenayjam thayan apatäpjjewa, uqhamarac horasaparus jan achun kokanacjamäpjjewa, pä cuti jiwata, uqhamarac saphitpacha jiq'inucutäpjjaraquiwa.\nKota mathapinacjamaw p'enkascañ luräwinacapjja jopokor uñtat waranucupjje; saranucusin chhakat warawaranacjamäpjjewa, wiñayan wiñayapataqui ch'iyar ch'amacanacar apanucutäpjjaraquiwa.\nAdanat kheparojj pakallköricäns uca Enoc chachajj Diosan amuyt'ayataw parläna ucanacatjja, cunapachatï säna: “Uñjtwa Tatitur jupanacanquirinacampi waranka warankanacampi jutasquiri,\ntakenir taripañataqui, uqhamarac take jan wali luririnacarus juchañchañataqui, uqhamarac take cunatejj ñankha arunac jupataqui arsupqui uca jan wali juch luririnacarusa.”\nUcanacajj quejasiri uqhamarac c'umirinacäpjjewa jupanacan quicpa amtäwinacap phokhañac thakapjje. Jach'a jach'a tucusaw parlapjje, ucasti jakenacatjja sum parlapjje, uqhamat jupanacataqui asqui apsuñataqui.\nUcampis munat jilatanaca, amtasipjjam jumanacajj nayratpach Tatit Jesucristosan apostolonacapajj sapcäyätam ucanaca.\nJupanacasti sapjjäyätamwa: “Khepa urunacajja, Diosat larusir jakenacaw utjani, ucanacasti jupanacan jan wali amtäwinacaparjamaw jacapjjani” sasa.\nAcanacaw jaljtañar puriyirinacajja: janchin munañanacaparjamaquiw sarnakapjje, jan Diosan Ajayupani.\nJumanacasti munat jilatanaca, uca kollana iyawsäwinacamanjja ch'aman sayt'asipjjam, Kollan Ajayun ch'amapampirac Tatitut mayisipjjam.\nDiosan munasiñapan jacapjjam, cunürutï Tatit Jesucristosajj qhuyapayasiñapanjja wiñay jacañjja churquistani uca uru suyt'asina.\nPächasirinacarusti sum amuyt'ayapjjam.\nMayninacarojj khespiyapjjam ninat waysusa; mayninacatjja qhuyapayasipjjaraquim, ucampis amuyasisa uqhamarac ajjsart'asa, jan wali luräwinacapata k'añuchat isinacapatsa.\nMä sapa Dios, jiwasan Khespiyirisaraqui, jupajj ch'amaniw jumanacar imañataquejja jan tincupjjañamataqui, ucatsti jan k'añuni cusisiñan phokt'ata jupan c'ajquir nayrakatapan uñstapjjañamataqui.\nJuparuya yupaychañasa, jach'a cancañasa, ch'amasa, uqhamarac munañanïñasa churatäpan Tatit Jesucristo toke wiñayan wiñayapataqui. Uqhamäpan.


Tifón Koppu ukax Filipinas uksanw yapu yapuchäwinakar jan walt’ayawayi · Global Voices Aymarata\n(es) ukan jaqukipiri\tJudith Domingo\nJaqukipäw uñt'ayata/apkatata 20 Taypi sata phaxsi 2015 23:44 GMT\nAka blog ullart'apxañäni Malagasy, বাংলা, Español, русский, 日本語, English\nTifón Koppu (Lando) sutimp uñt'atax norte de Filipinas – Luzón uksan markanw 300.000 jaqix jan jan walt'ayawayi, uka markanx wali jach'a isla ukhamarakiwa.\nKoppu jallux walipuniw may may provincianakar jan walt'ayawayi. Cagayan Valley, uksanx yapunakax jan walt'ayatawa.\nTifun ukan jan walt’ayäwipampix yatiyaw yatiyirinakax janiw mistxapxanti, ukhamipanstï yatiyäwinakapax janiw pachapar yatiyasxanti, waljaniw uñjirinakax uka tifón jamuqanaka, video ukat yaqhanakamp janiw mäk uñt’ayañ atipkanti. Ukhamipanx taqi uka jan walt’ayatanakax etiqueta de Twitter #LandoPH uksanw uñt’ayata.\nAntonio Flores, jilïr irpirix arst’iwa jilïr ipirix nmapitaw yapunakat lup’iñapa sasina:


México: Cantinfla-san 100 Marap amtkasa · Global Voices Aymarata\nJaqukipäw uñt'ayata/apkatata 29 Lakan phaxsi 2011 14:00 GMT\nAka blog ullart'apxañäni Español, Français, Malagasy, srpski, English\nAka lakan phaxsin, Mexicox Mario Moreno Cantinflasan patak mar yurïwipat amti. Mexicon ukat taqpach America Latinan Cantinflasarux mä jach’a sawkasiñanak luririrjamaruw uñt’apxi. Larkañ wakicht’äwipampix nayra puñtanakat jichha puñtanakkamaw lart’awapxi. Mä kutix laruñ arsur estadounidensipiniw Charles Chaplin “mä jach’a jaqir laruyirirxam” uñjawayi.\nCantinflasax Mexicon pisin jakasirinakat uñstirïna. Jupax qamir jaqinakamp pisinkirinakamp lup’iyañatakiw kusäna. Jiwatapats Cantinflasax tiliwisyun wakicht’äwiptuqix jaqirux amuythapiyaskakiwa.\nCantinflasan Cuéntame, Axel Caballero bloguerux nayrir wakiskir amtäwinakapxat [en] qallti:\nCantinflasan nayra wakicht’äwinakap uñtas jilat amtasta. Ukanakax wali chuym ch’allxtayirinakänwa. Taqpachaniw kunayman jakasirinaktxat mä kuns sañanipxäna, kawkhans ukanakax sapa kutiw uñjasi. Cantinflasax may may lurt’äwinakapampix wali jach’anchatänwa. Askpachapinix sawkasiñanakapampiw mä jach’a markpachat uñstäna.\nCantinflasan SotoHoyos bloggerapax Antagonista Cantinflasan yurïwip amtañataki arsu:\nAnchhitanakax janiw sawkasiñtuqit sum amuyasxiti, ukax akhamjamak sañ munasmachi; sawkasiñax llakisiñan mä jach’a arsüwipawa, ukat Cantinflasan mä patak mar yurïwipxar amtañax wali aski.\nLa Plaza blogunx de Los Angeles Times, Ken Ellingwood kunayman amtäwinakati Mexicon nayrar apasisk ukanakxat qhanacht’i [en]:\nMexic markax yäparxamaw taqi amtasïwinak laqanchayaski. Lakan phaxs tukuyañapkamax jiwir Cantinflasan […] kunayman may may luräwinakaptuqit uñacht’ayasini, sañani nayra wakicht’äwinakapat amtäwinaka,aruskipäwinakaukat mä thuqhüw kuna. Taqpach sarnaqäwipatxa, janq’umpit ch’iyarampit jach’aptayat jamuqanakaw Cantinflas kunjamti cini mexican uñstayañ yanapaway ukatuqit amuyayi.\nUkapachparakiw Michael Lopezax Tr3s kunjams mexikanunakax sawkasirir amtasipk uk qhananchi [en]:\nCantinflasan niy pä tunk maranak jiwatapatx uñnaqapax jakaskakiwa. Mexiku jach’a markanxa, mä jach’a galeriayaw jamuqanakapamp wali sarnaqat thakhinakan k’achacht’i. Ukakipkarakiw Hollywoodanx jach’a wali yäqat sawkasirix patak mar phuqhasïwipanx panqaranakampi, qilqt’atanakampi, ukat jamuqanakamp kun jach’añchataski.\nCantinflasax jaqin cini-panx jach’at uñt’atakipiniskiwa. Tiliwisyun wakichäwinakapax pisin jakasirinakarupiniw uñjayäna, ukat jupax wal jach’ amuyasïna. Ukjamïpans jupax alt’at chuymampikipinïnwa.\nUka pachpawjan yaqha kuntinintinakan Cantinflasax wali askitap [en] qhananchi:\nY no crean que la presencia de Cantinflas se sintió solamente en América Latina. En todo Europa, los medios de comunicación están publicando historias sobre el legendario comediante, y hasta lo llaman el «Groucho Marx» de México.\nUkat jumanakax jan Amirica Latinanakikaspas Cantinflasax ukjam amuyapxamti. Iwruppachan tiliwisyun wakicht’äwinakanx jach’a sawkasirin sarnaqäwipat qhanar uñstayasipki, ukat Mixik «Groucho Marx» sas kunaw uñt’apxi.\nUkampirus pantallan jach’atapat Cantinflasax yaqhip jan wali Castillan arunak turkakipawayi, jisnawa “cantinflear”, kawkiriti sint parlaña ukat jan ask amuyun arsuñ sañ muni.\nYouTubenx, AlJazeerax inklisat Cantinflasat mä witiyu amtäwinakati Mixikun apasisk ukatuqit Intirnitar apkatäna, ukat Tilisurax inklisat nayrir qutu arunakx patak mar amtäw yatiyäwitx qhanañchawayi.


Jehová Diosar taqe chuyma serviñäni | Taman yatjjatañataki\nYatiyañataki (congregacionan yatjjatañataki) | Marzo 2017\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino mandarín (simplificado) Chitonga Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo haitiano Croata Cuba markan amparamp parlirinakataki Dangme Danés Digor Diula Duala Ecuador markan amparamp parlirinakataki Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Georgiano Gran Bretaña markan amparamp parlirinakataki Griego Guaraní Gujarati Gun Hausa Hebreo Hiligaynon Hindi Hiri motu Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mongol Moré Motu México markan amparamp parlirinakataki Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Portugal markan amparamp parlirinakataki Portugués de Brasil Quebec markan amparamp parlirinakataki Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tok pisin Tongano Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nJehová Diosar taqe chuyma serviñäni\n“Tatay, [...] kunjämsa nayajja suma cheqa chuymampi serviyäsma uka [amtasma]” (2 REY. 20:3).\nQʼOCHUNAKA: 52, 65\n¿Biblian “chuyma” sasinjja kunanakatsa parlaski?\nJudá markan pusi reyinakapajj pantjasirïpkchïnsa Jehová Diosajj jupanakar sum uñjäna, ¿kunsa ukat yateqawayta?\n¿Kawkïr reyit yateqasiñsa munasma, ukat kunatsa?\n1-3. ¿Biblian “chuyma” sasinjja kunanakatsa parlaski? Uk mä uñachtʼäwimpi qhanañchtʼma.\nJUCHARARÄTAS laykojj taqeniw pantjastanjja. Ukampis Jehová Diosaw juchat qhespiyawayistu, pantjasktan ukhas perdonarakistuwa. Altʼat chuymanïktan ukhamarak taqe chuyma arrepentisktan ukhajja Diosajj perdonistuwa. Janirakiw “jucha luratasarjam tʼaqhesiykistuti” (Sal. 103:10). Diosajj wali perdonirïkchisa, ‘taqe chuymaw Jupar serviñasa’ (1 Cró. 28:9). ¿Kunjamsa pantjasirïkasas Diosar taqe chuyma sirvsna?\n2 Amuytʼañatakejja, Asá reyimpit Amasías reyimpit parltʼañäni. Jupanakajj kunatï askïki ukanakwa lurapjjäna, maysa toqetjja pantjasirïpjjatap laykojj jan walinakarus purtʼasipjjarakïnwa. Ukampis Biblianjja akham siwa: “Asá reyejj taqe chuymaw Tatitur arkäna” sasa (2 Cró. 15:16, 17; 25:1, 2; Pro. 17:3). Uka reyejj Jehová Diosatakjam sarnaqañatakiw chʼamachasïna, taqe chuymaw servirakïna. Amasías reyisti, Diosarojj janiw taqe chuyma sirvkänti. Diosan enemigopäkäna uka markar tukjasajja, uka markan idolonakapwa apasïna ukatsti yupaycharakïnwa (2 Cró. 25:11-16).\n3 Jehová Diosar taqe chuyma servir mä jaqejja, wal Jupar munasi, ukat wiñayaw serviñ munaraki. Biblianjja “chuyma” sasajj kunanakatï chuymasan utji ukanakatwa jila partejj parli. Ukat kunanaktï lupʼisktan, kunanakarutï wal munasktan, kunanak lurañtï wal munktan ukhamarak kunatsa ukanak lurtan ukanakatwa parlaski. Pantjasirïkasinsa, Jehová Diosarojj “taqe chuymaw” sirvsna. Janiw ukham lurañajäwa sasakejj ukanak lurktanti, jan ukasti taqe chuymaw Diosar sirvtanjja (2 Cró. 19:9).\n4. ¿Kunsa aka yatichäwin yatjjataskañäni?\n4 Kunjamsa Jehová Diosar taqe chuyma sirvsna ukanak sum amuyañatakejja, Asá, Jehosafat, Ezequías ukat Josías reyinakat yatjjatañaw yanaptʼistani. Uka pusi reyinakajj pantjasipkchïnsa, Diosatakjam sarnaqañatakiw chʼamachasipjjäna. Diosasti taqe chuyma serviñatak chʼamachasipjjatap amuyarakïnwa. ¿Kunatsa Jehová Diosajj jupanakar ukham uñjäna? ¿Kunsa ukajj jiwasar yatichistu?\nASÁ REYEJJ TAQE CHUYMAW DIOSAR SERVÏNA\n5. ¿Asá chachajj reyëjjäna ukhajja kunsa luräna?\n5 Israel markajj alay toqenkir Israel tribumpiru, aynach toqenkir Judá tribumpir jaljtkäna uka qhepatjja, Judá tribun kimsïr reyipajj Asá satänwa. Uka reyisti, Judá markan utjkäna uka kʼari religionsa ukhamarak qʼañu lurañanak utjkäna ukanaksa tukjañwa amtäna. Ukarjam lurañatakisti jaqenakajj adorapkäna uka idolonak qʼal tʼunjäna, templotsa chacha pura jan wali luririnakarojj alisnukünwa. Ukatsti Asá reyejj “Maaca sat awichapan tayka reina [sutip] apaqäna, jupana Asera sat mä ídolo lurayatapata” (1 Rey. 15:11-13). Markankirinakarojj Jehová Diosar thaqapjjañapataki ukhamarak ‘leyinakapa mandamiento arunakapa’ istʼapjjañapatakiw wal chʼamañchäna. Judá markan taqeni Diosar servipjjañapatakejja, Asá reyejj walpun chʼamachasïna (2 Cró. 14:4).\n6. Etiopenakajj Judá markampi nuwasiñatak jutapkäna ukhajja, ¿kunsa Asá reyejj luräna?\n6 Asá chachajj reyïkäna ukkhajja, Judá markan tunka maranakaw guerranakajj jan utjkänti. Ukampis qhepatjja, etiopenakaw mä millón soldadonakampi 300 carronakampejj nuwasiñatak jutapjjäna (2 Cró. 14:1, 6, 9, 10). ¿Uk uñjasajj kunsa Asá reyejj luräna? Jehová Diosaw yanaptʼistani sasaw confiyäna. Ukatwa uka guerran atipañatakejj Jehová Diosar oracionan yanaptʼa mayisïna (2 Crónicas 14:11 liytʼañataki). Jehová Diosasti uka mayisitapar istʼänwa, ukatwa Asá reyejj Etiopía markankir soldadonakar qʼal jiwarayäna (2 Cró. 14:12, 13). Awisajja, Israel markan reyinakapajj janis taqe chuyma arkapkchïnjja, Jehová Diosajj cheqpach Diosätap uñachtʼayañatakiw markaparojj guerranakan atipapjjañapatak yanaptʼirïna (1 Rey. 20:13, 26-30). Qhepa maranakanjja Asá reyejj Jehová Diosar yanaptʼa mayiñat sipansa, Siria markankir reyiruw yanaptʼa mayïna, ukajj jan walipunïnwa (1 Rey. 15:16-22). Ukhamsa pantjaskchïnjja, Jehová Diosajj taqe chuyma serviñ munatapwa uñjäna. Ukatwa Biblian akham qhanañchi: “Asajj Tatitumpejja suma askinwa saräna” sasa (1 Rey. 15:14). ¿Kunsa uka reyit yateqassna?\n7, 8. ¿Kunanakansa Asá reyit yateqassna?\n7 ¿Jehová Diosarojj taqe chuymat servisktan janicha uk kunjamatsa yatsna? Sapa mayniw akham jisktʼasiñasa: ‘¿Jan walinakan uñjaskasas Jehová Diosar istʼaskakïti? ¿Diosan markapan qʼomäñapatakejj yanaptʼapunïti?’ sasa. Asá reyit amtañäni, Maaca sat awichapar tayka reina sutip apaqañatakejj jan ajjsarirïñapänwa. Awisajja Asá reyjam jan ajjsarirïñaw wakisirakini. Amuytʼañäni, mä munat amigomasa jan ukajj mä familiaramas juchapat jan arrepentisitapat tamat jaqsuta uñjasispa ukhajja, ¿kunsa lurasma? ¿Jupampejj parlaskakismati, chuymamarjamajj kun lurañsa munasma?\n8 Awisajj Asá reyjamaw taqenis jiwas conträpkaspa ukham amuyassna. Compañeronakamasa profesoranakamasa Jehová Diosan Testigopätamatwa jumat larusipjjaspa. Trabajonjja jachʼa tantachäwinakar sarañataki permiso mayitamata, jan ukajj arumanakamppacha jan trabajiñ munatamatwa jiskʼachapjjeristam. Ukham pasani ukhajja Asá reyit yateqasisaw Jehová Diosar jukʼamp confiyañasa. Wal orasiñasa, jan ajjsarirïñasawa, kunatï askïki uk luraskakiñatakis chʼamachasiskakiñasawa. Amtapuniñäni, Asá reyirojj Jehová Diosaw yanaptʼäna, jiwasarojj ukhamarakiw yanaptʼistani.\n9. ¿Yatiyktan ukhajja kunjamsa Diosar kusisiysna?\n9 Asá reyejj janiw jupatak llakiskänti, jan ukasti, ‘Jehová Diosar jakʼachasipjjañapatakiw’ jaqenakar chʼamañchtʼäna. Jiwasajj ukhamarakiw Diosar jakʼachasipjjañapatakejj jaqenakar yanaptʼtanjja. Ukham luratasjja Diosajj sum uñjaski. Jupar munasitasata, jaqenakat sintisitasata, jutïrinsa sum jakasipjjañapataki yanaptʼañ munasaw yatiyir sartanjja, uk uñjasasti Jehová Diosajj wal kusispacha.\nJEHOSAFAT REYEJJ DIOSARUW THAQÄNA\n10, 11. ¿Kunanakansa Jehosafat reyit yateqassna?\n10 “Josafat reyisti Asá awkipjamawa cheqa [chuymampi] sarnaqäna” (2 Cró. 20:31, 32). ¿Kunjamsa uk luräna? Awkipat yateqasisajja, Jehová Diosar jakʼachasipjjañapatakiw jaqenakar chʼamañchtʼäna. Judá markanakan “Tatitun Leyipa libropampi” yatichapjjañapatakiw jaqenakar khitäna (2 Cró. 17:7-10). Alay toqenkir Israel tribur yatiyiris sararakïnwa, ukhamat Efraín qollun jakiri jaqenakar “Tatit Diosapar kuttʼayaniñataki” (2 Cró. 19:4). Jehosafat reyejj taqe chuymaw ‘Jehová Tatitur thaqäna’ (2 Cró. 22:9).\n11 Jehová Diosajj taqe jaqenakan jupjjat yatipjjañapwa muni, jiwasajj uka amtap phoqasiñapatakiw yanaptʼaraksna. ¿Jumajja sapa phajjsi yatiyañ amtasktati? ¿Diosar servipjjañapataki yaqhanakar Bibliat yatichañ munasmati? ¿Ukham lurañatakejj Diosar oracionan yanaptʼa mayisisktati? Jumatï chʼamachasïtajja, Bibliat maynir yatichañatakejj Jehová Diosaw yanaptʼätam. ¿Lurañanakamat tiempo apstʼasisin Bibliat yatichir sarasmati? Jehosafat reyejj Jehová Diosar kuttʼapjjañapatak yanaptʼañatakiw chʼamachasïna, jiwasajj ukhamarakiw Diosat jitheqtatäpki ukanakar yanaptʼañatakejj chʼamachasiñasa. Tamasajj yatiyki uka cheqanakanjja, khitinakatï tamat jaqsutäpki, juchapatsa arrepentisipkaraki ukanakarojj jilïr irpirinakaw yanaptʼañatakejj visittʼapjjañapa.\n12, 13. 1) ¿Ajjsarkäna ukhajj kunsa Jehosafat reyejj luräna? 2) ¿Kunatsa Jehosafat reyita yateqasiñasa?\n12 Kunapachatï mä ejercitojj Judá markamp nuwasir jutkäna ukhajja, Jehosafat reyejj Asá awkipjamarakiw Jehová Diosaw yanaptʼistani sasin confiyäna (2 Crónicas 20:2-4 liytʼañataki). Jehosafat reyejj ajjsaränwa ukatwa Jehová Diosat yanaptʼa mayisïna. Oracionapanjja, enemigompi nuwasiñatakejj janiw chʼamanïpkti, nayasa markasa janiw kun lurañsa puedipkti sasaw säna. Jehová Diosaw yanaptʼistani sasaw taqe chuyma confiyarakïna. Ukatwa Diosar akham säna: “Jumaruki[w] uñtanipjjsmajja” sasa (2 Cró. 20:12).\n13 Jiwasajj ukhamarakiw jan walin uñjasisajj jan kun lurañsa puedksnati, wal ajjsarayasiraksna (2 Cor. 4:8, 9). Ukhaman uñjasisasti, Jehosafat reyit yateqasisaw Diosar oracionan mayisiñasa, jupajj taqe marka nayraqatanwa orasïna, janiw chʼamanïpkti sasaw qhan sarakïna (2 Cró. 20:5). Familia pʼeqtʼirinakajj Jehosafat reyitwa yateqasipjjaspa. Familiamampi chikaw akham orasisma: ‘Aka llakin aguantañatakisa, kun lurañas wakisispa ukanaka amuytʼasiñatakis yanaptʼapjjeta’ sasa. Familiajajj kamsanisa sasajj janiw ajjsarañamäki. Oracionam istʼasajj Diosar wal confiyatamwa jupanakajj amuyapjjani. Jehosafat reyirojj Jehová Diosaw yanaptʼäna, jumarojj ukhamarakiw yanaptʼätam.\nEZEQUÍAS REYEJJ KUNATÏ ASKÏKI UKWA LURÄNA\n14, 15. ¿Kunatsa Ezequías reyejj Jehová Diosaruw confiyäna sistanjja?\n14 Ezequías reyejj ukhamarakiw ‘Tatitumpipuni sum sarnaqäna’. Tatapajj janiw sum sarnaqawaykänti, idolonakar kunaw yupaychäna. Ukhampachasa, Ezequías reyejj “yaqha diosanakar serviñ alto cheqan santuarionaka apaqayäna, ajjsarata qalanaksa jiskʼa jiskʼa tukjayäna”, ukatsti israelitanakan jan yupaychapjjañapatakejja, “Moisesajj bronceta mä katari lurkäna” uksa tʼunjänwa. Ezequías reyejj “phoqhänwa Moisesaru Tatitojj mandamiento arunakapa churkäna ukanakjja” (2 Rey. 18:1-6).\n15 Ezequiasajj reyïkäna ukhajja, asirio ejercitow Judá markar mantanïna, ukatsti Jerusalén marka tʼunjañ munapjjäna. Asiria markan Senaquerib reyipajj Jehová Diosat larusïnwa, ukat Ezequías reyin jan nuwasisak jupar katuyasjjañapwa munäna. Uka jan wali tiemponjja Ezequías reyejj Jehová Diosaruw confiyäna, ukat oracionanwa yanaptʼap mayisïna. Asirionakat sipansa Jehová Diosajj jukʼamp chʼamanïtap amtäna, jupaw markapar arjjatani sarakïnwa (Isaías 37:15-20 liytʼañataki). Diosajj uka mayisitapar istʼänwa, ukatwa mä angelakejj 185.000 asirio soldadonakar jiwarayäna (Isa. 37:36, 37).\n16, 17. ¿Kunanakansa Ezequías reyit yateqassna?\n16 Qhepatsti, Ezequiasajj usuntänwa, jiwañampirakïnwa. Ukhaman uñjasisaw taqe chuyma serviwaykäna uk amtañapatakisa yanaptʼañapatakis Jehová Diosar wal ruwtʼasïna (2 Reyes 20:1-3 liytʼañataki). Jehová Diosajj uka mayisitap istʼänwa usupatsa qollarakïnwa. Kunjamtï Biblian qhanañchaskejja, jichhürunakanjja janiw milagro taypejj Diosajj qollkistuti, ni walja maranakas jakaykistuti. Ukampis Ezequías reyirjamaw yanaptʼitani sasaw confiyañasa. Ukatsti akham sasaw ruwtʼasna: “Tatay, [...] kunjämsa nayajja suma cheqa chuymampi serviyäsma uka [amtasma]” sasa. ¿Usuntkchiñänisa Jehová Diosaw yanaptʼitani sasat confiytanjja? (Sal. 41:3).\n17 ¿Kunanakansa Ezequías reyit yateqassna? Jehová Diosar serviñat kunas jarkʼaskistu, jan ukajj kunas tiempo apaqaskistu uk amuyañasawa. Sañäni, waljaniw jaqenakarojj mä idolorjam uñjapjje, wali uñtʼat jaqenakarus jachʼañchapjje, jan uñtʼapki uka jaqenakarus jachʼañchapjjakiwa. Waljaniw uka jaqenakjjat qellqatanak wal leyipjje, fotonakapsa uñapjjaraki. Jila partejj Internetar conectasisaw computadorata, tabletata jan ukajj celularata yaqhanakampi parlapjje. Familiaranakasampi jan ukajj amigonakasampi ukham parltʼañajj walikïskiwa. Ukampis ukaruk tiempo aptʼasksna ukajj janiw walïkaspati. Ukat Internetan qellqktan jan ukajj fotonak apkatktan ukanak jaqenakajj wal uñapjjaspa ukhajja, jachʼa jachʼaw tuksna. Maysa toqetjja, maynejj jan uñjjatañ munjjatap yatisajj wal chuym usuyasiraksna. Ukhamanakan sarnaqaskañat sipansa, apóstol Pablompita Aquilampita Priscilampit yateqasiñasawa. ¿Jupanakajj kunsa jaqenakajj lurapjje ukanak yatjjatañaruti sapüru tiempo aptʼasipjjpachäna? Biblianjja, “Pablojj Tatitun arunakap parlañarurakiw uchasjjäna” sasaw qhanañchi. Ukat Priscilampi Aquilampejj “Diosan thakipjjatjja jukʼamp suma qhana amuytʼayapjjarakïna”, jupanakajj ukham lurañatakiw tiempo apstʼasipjjäna (Hech. 18:4, 5, 26). Akham jisktʼasiñasawa: ‘¿Jaqenakar idolonakarjam jan jachʼañchañatakejj amuyasiskti? ¿Jan wakiskirïki ukanakamp tiempo jan aptʼasiñatakejj amuyasiskti?’ sasa (Efesios 5:15, 16 liytʼañataki).\nJOSÍAS REYEJJ DIOSAN LEYINAKAP PHOQÄNA\n18, 19. ¿Josías reyit yateqasiñatakejj kunsa lurasma?\n18 Ezequías reyin allchhipan wawapajj Josías satänwa, jupajj reyïkäna ukhajja, Jehová Diosan mandamientonakap taqe chuymaw phoqäna (2 Cró. 34:31). Waynitüskäna ukhaw “David awkipana Diosapar thaqtäna”. 20 maranïkäna ukhasti, Judá markankir taqe idolonak tʼunjäna (2 Crónicas 34:1-3 liytʼañataki). Jehová Diosatakjam sarnaqañatakejja, Josías reyejj mayni reyinakat sipansa jukʼampwa chʼamachasïna. Mä urojja, jilïr sacerdotew Diosan Leyipa libro templon katjäna. Ukajj inas Moisesajj qellqkäna uka pachpächïna. Kunapachatï Josías reyin secretariopajj uka qellqata liytʼarapïna ukhajja, Jehová Diosar serviñataki jukʼamp chʼamachasiñ wakisitapwa amuyäna. Markankirinakarus Jehová Diosar servipjjañapatakiw chʼamañchtʼäna. Markankirinakajj Josías reyin “jakañapkamasti janiw nayra awkinakapan Tatit Diosapat saraqapkänti” (2 Cró. 34:27, 33).\n19 Jumatï waynästajja, Josías reyit yateqasisaw Jehová Diosar jukʼamp uñtʼañatak chʼamachasisma. Jehová Diosajj perdonañatak jankʼakïtapjja, arrepentisiri Manasés reyitwa Josiasajj yateqpachäna, jupajj achachilapänwa. Jumajj ukhamarakiw tamamankiri jan ukajj familiamankiri chuymaninakat yateqasisma. Jehová Diosajj kunanaksa jupanak laykojj luratayna ukanakwa sapjjätam. Josías reyejj Diosan arunakap istʼasajj kun lurañatakis chʼamachasïna uk amtapunma, jupajj Diosar kusisiyañ munäna, ukatwa leyinakaparjam phoqañatakejj wal chʼamachasïna. Biblia liytʼasajja, jumajj ukhamarakiw Jehová Diosan arunakaparjam sarnaqañ munasma. Ukhamtï lurätajja, Jehová Diosarojj jukʼamp munasïta, wal kusisirakïta. Yaqhanakarus kuntï Diosat yateqkta ukanak yatiyañ wal munarakïta (2 Crónicas 34:18, 19 liytʼañataki). Bibliat yatjjatkasajj Diosar serviñan kunanakan mejorañamas wakisi ukanak amuyasisajja, ukarjam lurañatakiw Josías reyjam chʼamachasiñama.\nJEHOVÁ DIOSAR TAQE CHUYMA SERVIPJJAÑÄNI\n20, 21. 1) ¿Uka pusi reyinakajj kunansa niya kikpakïpjjäna? 2) ¿Kunsa jutïr yatichäwin yatjjataskañäni?\n20 Aka yatichäwin yatjjatawayktan uka pusi reyinakajj taqe chuymaw Jehová Diosar servipjjäna, ¿kunsa jupanakat yateqassna? Uka reyinakajj Jehová Diosatakjam sarnaqaña, ukhamarak wiñayatak jupar serviñwa amtapjjäna. Kunapachatï wali chʼamani enemigonakapajj jupanak contra jutapkäna ukhajja, Diosaruw confiyasipjjäna. Ukhamarakiw Jehová Diosarojj wal munasipjjäna ukatwa taqe chuyma servipjjäna, ukaw jukʼamp wakiskirïnjja.\n21 Uka reyinakajj juchararäpkchïnsa pantjasirïpkchïnsa, jupanakar uñjasajj Jehová Diosajj kusisïnwa. Kunas chuymanakapan utjäna uksa yatirakïnwa, ukhamatwa Jupar munasipjjatap amuyäna. Jiwasajj ukhamarakiw juchararätanjja pantjasirirakïtanjja, ukampisa taqe chuyma serviñataki chʼamachasiñänejja Jehová Diosajj kusisirakiniwa. Jutïr yatichäwinjja, uka reyinakan pantjasitanakapat kunsa yateqsna ukwa uñjaskañäni.\nSARNAQÄWI Amuytʼasir jaqenakampi sarnaqañaw yanaptʼawayitu\nDiosar confiyas suma amtanakar puripjjañäni\n¿Taqe chuymat qellqatanakarjam phoqäta?\nAmigomampi sum apasiñ jan aptʼasimti\nÑeqʼet lurat mä vasijanwa Bibliankir mä sutejj uñsti\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Marzo 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Marzo 2017\nYATIYAÑATAKI (CONGREGACIONAN YATJJATAÑATAKI) Marzo 2017